आज परवेट (प्राइवेट) स्कूल में कई गुना फीस दिहल जाता. पढ़ाई के नाम पर कभी कैंप होता त कभी पिकनिक लेकिन जवन नइखे होत उ ह संस्कार देहला के काम. पहिले के मास्टर कइसे अपना स्कूल में पढ़े वालन से हर समय जुड़ल रहत रहल हा लोग. पढ़ाई के संगे संस्कार के जिम्मा भी उनके रहत रहल हा.\nLast Updated: October 12, 2020, 4:49 PM IST\nपंडीजी.हमनी के इहे कहत रहनीं जा आपाना मास्टर साहेब के.कहीं-कहीं गुरूओ जी के संबोधन से काम चलत रहल.आजु गंउओं के स्कूलन में अब ना त गुरू जी बाड़े.ना पंडीजी.अंगरेजी मइया बोले वाला लोगन पर एह देस में लक्ष्मी माई कुछ ज्यादे मेहरबान रहली.एकर असर अब गंउन में भी हो गइल बा.अब उहवों गिटिर-पिटिर अंगरेजी वाला परवेट (प्राइवेट) स्कूल खुलि गइल बा.ओह में पढ़ावे वाला मरद लोग अब सरजी हो गइल बा आ मेहरारू-लइकी लोग मिस भा मैडम.गुरूजी आ पंडीजी अब गंउन के स्कूलन से हेरा गइल बाड़े.\nएकर असर गंउअन के स्कूलन में अब लउकत बा.सरजी, मैडम जी, मिस जी त बढ़ि गइल बा लोग.बाकिर ओह लोगन खातिर ओइसन आदरभाव नइखे रहि गइल.ओइसे त परवेट स्कूल मालिक सरजी, मैडम जी भा मिस जी लोगन के पढ़ावे खातिर रखि लेले बा.लक्ष्मी माई के सपना देखावे आ ओह के पूरा करावे के जिम्मा दे देले बा.बाकिर उहन लोग के आपाना जिनिगी से लक्ष्मी माई दूरिए बाड़ी.दू-चार हजार में गांवां-गाईं खुलल स्कूलन में ऊ लोग पढ़ाइके एक तरह से बेरोजगारिए काटता लोग.महंगाई के जमाना में दू-चार हजार से का होखे वाला बा.\nत ऊ लोग टिशनियो (ट्यूशन) पढ़ावे के मजबूर बा.यानी लक्ष्मी माई के सपना देखला से लेके के देखावला होत पूरा करावे के पूरा खेलि में लक्ष्मीए माई परधान हो गइल बाड़ी.एह वजह से अब सर जी होखसु भा मैडम जी भा मिस जी.उनुका से पढ़े वाला लइका होखे भा लइकी.भा ओह लइका-लइकी के माई-बाबूजी.माफ कहीं पापा-मम्मी.अब कुछ ओइसहिएं उमेदि राखता जइसे.मजूर के मजूरी दिहला के बाद लोग ओकरा से काम के उमेदि करेला.अब ऊ लोग भी समाज के बस पइसा वाला वेवस्था के एगो अंग भरि रहि गइल बा.\nपहिले जब अंगरेजी माई के स्कूलन पर ढेर किरपा ना रहे.उनुका खातिर दीवानगी ना रहे त.दू-चार गांव के बीचे एगही स्कूल रहे.तब गुरू जी भा पंडीजी के जवन इज्जति रहे.ऊ आजु के लोग सोचियो ना सकेला.\nहिंदू समाज में जब घर में सादी-बियाह, जनेऊ- गृहबास होत रहल हा.त पहिलका नेवता गंगा जी के दियात रहल हा.दूसरका नेवता गांव के सिवजी के.तीसरका नेवता अगर गांव में मंदिर बा त उहां के देवता आ पुजारी के.ओकरा बाद नेवता जात रहल हा कनफुंकवा गुरू आ उपरोहित के.एकरा बाद नंबर आवत रहल हा गांव के स्कूल के मास्टर साहेब यानी पंडीजी के.ओकरा बादे आपन संगी-संघतिया, नातेदारी-रिश्तेदारी में नेवता भेजात रहल हा.मुअला जियला में गांव के स्कूल के पंडीजी के जगह ऊंच रहल हा.\nगांव-घर में मौसम के पहिलका फल होखे, बालि होखे, कोन होखे.उखि होखे, तरकारी होखे.घर के लोग आपाना मनहीं गुरूओ जी के भेजवा देत रहल हा.आपाना घर के पढ़े वाला लइका-लइकी के हाथे.हामार बाबूजी मास्टर रहले आ हामारा गांव के बगल वाला गांव में सतरह साल नियुक्त रहले.ऊहां तियन-तरकारी के बहुते खेती होला.सांझि खा जब ऊ स्कूल के छुट्टी के बाद गांवें लौटे लगिहें त कवनो ना कवनो खेत से केहू निकलि आई.कान्ह पर के गमछी छीन ली.आ ओह में कबो भांटा, त कबो मुरई त कबो कोबी त कबो कुछु बान्हि दी.\nबाबूजी माना करते रहिए जइहें.बाकिर लोग ना मानि.हामार आपन जनेव यादि बा.बाबू जी ओहो घरी ओहिजे रहले.ऊहां से जनेव के दिन नेवता पर आताना तरकारी आ दही आईल कि ओकरा के अगिला दिन हमनीं के टोला-मोहल्ला के संगे हितई-नतई बंटवावे के परल. आजु अगर अइसन होई त क्रांतिकारी टीवी वाला लोग पहुंचि जाई आपन कैमरा लेके.टीवी वाला लोग भले ही मार्क्स बाबा के दास कैपिटल ना पढ़ले होई.पंडीजी के झोरा में रहल तियन-तरकारी के भ्रष्टाचार से लेके शोषण से लेके बाम्हनवादी वेवस्था घोषित कइ दी.पंडीजी सस्पेंडे हो जइते.\nपंडीजी के अइसन आदर काहें रहल.दरअसल भारतीय परंपरा में शिक्षा वेवस्था आजु नियर राज्य यानी सरकार के जिम्मे कम, समाज के जिम्मे ज्यादा रहल.गांव के लोग मानत रहे कि गांव के स्कूल के गुरूजी के काम बा समाज खातिर बच्चन के पढ़ा के इन्सान बनावल. ज्ञानी बनावल.बदला में गांव अपना बच्चन के गुरूजी के पालन-पोषण के जिम्मा लेत रहल.ना सिर्फ जिम्मा लेले रहे.ओह में आदरो भाव रहे.अंगरेज लोग एह वेवस्था के जानि बूझि के खत्म कइल.मैकाले जब 1835 में भारत के शिक्षा वेवस्था के बदले के योजना बनवले.\nत राज वेवस्था में स्कूलन के ले आवे के शुरूआत कइले.गांधीवादी विचारक धर्मपाल जी आपन शोध पुस्तक ‘ब्यूटीफुल ट्री’ में लिखले बाड़े कि मैकाले के योजना लागू होखे से पहिले देशभर में संस्कृत आ फारसी माध्यम के करीब पांच लाख स्कूल रहले स.आ ज्यादेतर के वेवस्था गांव-समाज उठावत रहे. चूंकि तब स्कूल यानी पाठशाला गांव के अंग रहे त ओकर रख-रखाव के जिम्मेदारी गांवही उठावत रहे.रोजाना के सफाई स्कूल में पढ़े वाला लइका-लइकी लोग खुसी-खुसी करत रहे लोग.आजु देश के चलावे वाली ऊ पीढ़ी रिटायर हो गइलि बिया.\nजवन गांव के अइसन स्कूल वेवस्था से निकललि रहे.ओकरा एह बात के गर्व रहे कि ऊ गांव के बोरा-चट्टी वाला स्कूल से निकलल ह.ऊ स्कूल के बनवले बा.साफ-सफाई, रंगाई-पोताई कइले बा.कुछु साल पहिले गुजरात के चुनाव में आजु के एगो क्रांतिकारी पत्रकार रिपोर्टिंग करे गइले त स्कूल में लइकन के सफाई करत देखि एकरा के शोषण आ भ्रष्टाचार के रूप में पेश कइके स्टोरी बनवले.उनुका पता रहे कि ना रहे.गांधी 1935 के वर्धा सम्मेलन में स्कूली शिक्षा के जवन बेस डाक्युमेंट यानी आधार पत्र लिखले.\nओह में स्कूल के साफ-सफाई, रख-रखाव में बच्चन के सामिल करे पर भी जोर देले रहले. जब समाज एतना धेयान राखत रहे त पंडियो जी गांव के बच्चन के पढ़ाई के ध्यान राखत रहले.एह में पइसा के भूमिका ना रहत रहे.जिम्मेदारी के भाव रहे.अब तक परीक्षा-इंतेहान त प्राइमरी मिडिल स्तर पर रहिए नइखे गइल.बाकीर तीस-चालीस साल पहिले ले पांचवीं और आठवीं के बोर्ड परीक्षा होत रहे.ओह में आपाना छात्र-छात्रावन के बढ़िया नंबर से पास करावे के जिम्मा गुरूजी अपनहिंए उठा लेत रहले.\nपंडीजी गांव के भा नजदीकी गांव के रहले त उनुका दुआर-दालानि में जाड़ा के दिन आवते पुआरा बिछि जाई.पंडीजी ओह पर दरी डलवा देत रहले.लइका लोग आपाना घर से बिछौना, ओढ़ना, किताबि, ललटेन लेके आ जात रहे लोग.पंडीजी आपाना देखरेख में राति का पढ़ाई करावत रहले.चारि बजे भोरे उठा के पढ़ावत रहे लोग.बच्चा लोग भिनहीं उठि के आपाना घरे जाके नहा-धो आ खा-पीके स्कूले जाइ लोग.सांझि के छुट्टी के बाद घरे जाके खा-पी के फेरू पंडीजी के पुअरा पर आ जात रहे लोग.\nजाहां पंडिजी दूरि के रहले, भा स्कूल में लइका ढेर रहले, उहां रात के पढ़ाई आ ठहराई के इंतेजाम स्कूले में होत रहे.स्कूले में पुआरा बिछत रहे.हम बलिया के सहतवार कस्बा के मिडिल स्कूल से छव, सात, आठ पढ़ले हईं.उहवां आठ के बोर्ड परीक्षा के तेयारी खातिर दशहरा बादे स्कूले के दू गो कमरा में पुअरा बिछि जात रहे.ओह घरी के मास्टर साहेब चाहे सीताराम सिंह पंडीजी रहनिं, चाहे शुभनारायण पांड़े, चाहे शिवपूजन दुबे, चाहे ददन दुबे.चाहे हवलदार गिरि.सब लोग उहवें रहत रहे लोग.\nराति खा आपाना पइसा से चाउर-दालि, आटा-आलू मंगा के खाना बनवावत रहे लोग.आ लइका लोग के पढ़ावत रहे लोग. दरअसल जब बाजार के दबाव ना रहे.गिटपिटिया अंगरेजी माई के वर्चस्व ना रहे.मास्टर साहेब लोग के तनखाह ढेर ना रहे.जब गांव-घर में असुविधा ढेर रहे.तब मास्टर साहेब लोग ज्यादा जिम्मेदार रहे.ज्यादा धेयान राखत रहे लोग.लेकिन जइसे-जइसे बाजार के दबाव बढ़त गइल.सरकारी स्कूल के मास्टर लोग के तनखाह बढ़त गइल.ऊ लोग आपन जिम्मेदारी भूलत गइल.समाजो बदलि गइल.परवेट स्कूलन के जाल बढ़ि गइल.सुविधा त बढ़ल.\nबाकिर पढ़ाई के स्तर गिरि गइल.भले आजु के लइका एबीसीडी कमे उमिर में जाने लागल लोग.लेकिन बाकि ज्ञान के स्तर पर गिरत चलि गइल. पहिले के मास्टर लोग कइसन रहे.हिंदी के घंटी में हिंदी पढ़ाई लोग त गणित के घंटी में गणित आ विज्ञान चाहे संस्कृत के घंटी में विज्ञान भा संस्कृत.लेकिन ज्यादातर लोग किताब देखबे ना करी.खाली एतने पूछी लोग कि काल्हु काताना पढ़वले रहनीं.लइका-लइकिन के जवाब मिलते ओकरा आगा शुरू हो जात रहे लोग.सोचिं सभे कि आजु अइसन मास्टर काताना बाड़े.\nआपन खा के, आपाना दुअरा पर पुअरा पर पढ़ावे वाला तब के गुरू जी लोगन के का फीसि मिलति रहे.ई जानबि सभे त चौंकि जाइबि सभे.जेकरा सरधा भइल त दू रूपिया पसकराई दे देत रहे.उहो रिजल्ट अइला के बाद.जेकरा बेंवत ना रहे, उ ना दे पावत रहे.हां, जेकरा बेंवत रहे.ऊ लोग जरूर पंडीजी के धोती, कुर्ता, गमझा भा कुछु आउर देत रहे.हां, एह दान में सरधा के भाव ज्यादे रहे.बाजार के भाव तनिको ना. आजु अगर अइसन रहित त पंडीजी के भ्रष्टाचारी घोषित कइ दियाइत.बाम्हनवादी वेवस्था के अंग बता दियाइत.\nदरअसल तब के गुरूजी भा पंडीजी लोग समाज के रोसनी के लकीर रहे लोग.ऊ लोग कांच कोइनि के छड़ी से पीटत रहे लोग.लेकिन ओह पिटाई के बादो सरधे रहत रहे.लइके लोग कोइनि के छरका छीलि के ले आवत रहे लोग.छरका हथेली पर पड़ला के बाद आहि-आहि चिल्लात रहे लोग.बाकिर पंडीजी खातिर सरधा में कवनो कमी ना रहे.पंडीजी चाहे कवनो जाति के होखसु.ऊ गुरू रहले.लइका-लइकी काहे न बड़ जाति के घर के रहसु, उ पंडीजी के चेले रहे लोग.आजु इ संभवे नइखे.आजु कोइनि के छरका से मास्टर मारि के देखसु.थाना-फौजदारी ना हो गइल त कहसु. हम त सोचेनी.कास.ऊ पुरान दिन फेरू आ जाइत.


पुडुचेरी में विधानसभा चुनाव के पहले सियासी उलटफेर : उपराज्यपाल के पद से हटाई गईं डॉ. किरण बेदी - ,Lucknow Breaking News, Political News,Taaza Updates,Samachar LIVE,UP News\nHome / जरा हटके / पुडुचेरी में विधानसभा चुनाव के पहले सियासी उलटफेर : उपराज्यपाल के पद से हटाई गईं डॉ. किरण बेदी\nपुडुचेरी में विधानसभा चुनाव के पहले सियासी उलटफेर : उपराज्यपाल के पद से हटाई गईं डॉ. किरण बेदी


इंजीनियरिंग के साझा परीक्षा अगिला साल से ना हो पाई – टटका खबर\nइंजीनियरिंग के साझा परीक्षा अगिला साल से ना हो पाई\nचौबे गइलन छब्बे बने दूबे बन के अइलन वाला अंदाज में कपिल सिब्बल के योजना कि इंजीनियरिंग प्रवेश खातिर पूरा देश में साझा प्रवेश परीक्षा करावल जाव हवा में उधिया गइल. कानपुर आईआईटी घोषणा कर दिहलसि कि ऊ अगिला साल से आपन अलगे प्रवेश परीक्षा कराई. दिल्ली के आईआईटीओ हो सकेला कि आपन अलगे प्रवेश परीक्षा करावे. कानपुर आईआईटी के कहना बा कि साझा प्रवेश परीक्षा के प्रस्ताव गलत रहे आ एह से कानून के लाँघलो जात रहुवे.\nTags: साझा इजिनियरिंग परीक्षा


संपादकीय: अंक - 26 (5 मई 2015) - मैना: भोजपुरी साहित्य क उड़ान (Maina Bhojpuri Magazine)\nHome प्रभुनाथ उपाध्याय विविध संपादकीय संपादकीय: अंक - 26 (5 मई 2015)\nसंपादकीय: अंक - 26 (5 मई 2015)\n"सूर नर मुनि की यही सब रीती।\nस्वारथ लागि करै सब प्रीती॥"\nतुलसीदास जी मानस में एक दम सही औरी हमेसा सही रहे वाली बात कहले बानी। सुवारथ में अदीमी कुछु करेला औरी करे के बेरा आगा-पाछा कबो ना सोचेला। ओकरा ओ बेरा ई लागे ला कि जेवन करत बा बस तेवने सभ से बड़ सच बा। औरी केहू करबो का करी इहे अदीमी के निमन भा बाऊर साँच बा। एगो अईसन साँच जेके सभ मनबो करेला औरी मनो करेला।\nसुवारथ में डुबि के अदीमी गलत से गलत कामो करेला औरी ई आज से नईखे होखत। हजारन साल बीत गईल; इहे होखत आवत बा। नेपाल में धरती के डोलला से लाखन लोग आज सड़क पर खड़ा बाड़े; तऽ हजारन लोग बिना बजह ई दुनिया छोड़ गईलन जेकरा के ले के जाने केतने सपना देखले होईहें।\nई त्रासदी बाकी सभ औरी त्रासदीन नियर कुछ सवाल पीछे छोड़ देले बे औरी जरुरी बा कि ओकरा ओर धियान दिहल जाओ ना तऽ काल्ह धियान देबहूँ लायक ना रहि जाईब जा हमनी के। ई सभ जानत बा कि धरती के ड़ोलला से अदीमी ना मरेला। मरेला अदीमी घरन के ढहला से। तऽ सवाल खड़ा होता कि इमे का नया बा? ई बात तऽ सभ जानता। फेर चरचा काँहे खाती? सवाल सही बा।\nलोग कहत बा कि बिकास हो रहल बा दुनिया के औरी हमहूँ ई बात मानत बानी। लेकिन एही बिकास के दूसरका साँच ई बा कि ई बिकास अदीमी के जिनगी के मोल पर होता। पहिले लोग भू-डोल से घाही तऽ हो जाए पर एतना ना मरत रहल लेकिन बिकास के ए घरी में मरे वाला लोगन के संख्या बढत जात बा। सवाल खड़ा होताऽ कि काँहे अईसन होताऽ जब आज अदीमी के लगे पताल से ले के आसमान तक के सगरी जानकारी औरी गियान बा? काँहे कि अदीमी अपनी सुवारथ के पूरा करे खाती सगरी चीझन के भुलवा देले बा।\nअदीमी प्रकृति के बिना ना रही सकेला। बलकि ओकरा हिसाबे से रहे के चाहीं। लेकिन बिकास के अन्हवट अदीमी के आँखि पर परदा डाल देले बा। नेपाल में जेवन तबाही भू-डोल से भईल ओकरा खाती नेपाली लोग औरी सरकार जिम्मेवार बे। सङही चीन औरी भारतो दोसी बाड़े सऽ। बिकास के नाँव पर नेपाल में पक्का मकान बने लगली स जेवना में चमक-दमक के छौंक लागल रहल। ऊ नेपाल जेवन कुछ साल पहिले ले लकड़ी के घर बनावे पर जोर देत रहल, देखत-देखत ईंटा-पथर के जंगल बनि गईल। सङही चीन तिब्बत के बिकास के नांव पर पूरा तिब्बत खोंन दिहलस औरी भारतो पीछे चले लागल। लोग ई ना सोचलें कि पहाड़ जमीन ले ढेर अस्थिर औरी खतरनाक होला। हिमालय बेर-बेर मना कईलस; कबो केदारनाथ में आपन नाच देखा के, तऽ कबो जम्मू कश्मीर में बाढ़ ले आ के। पर अदीमी एसे काँहा चेतेला।\nनेपाल औरी बाकी सभ देस आपन-आपन बिकास में लागल रहलन औरी हिमालय अपना के बचावे में। औरी आपन खीस निकलस। ई कहानी खाली नेपाल के नईखे बाकी सगरी दुनिया के बा। प्रकृति आपन खीस तबाही के नाया-नाया रूप में सोझा आवत बे लेकिन सङही सम्हरे खाती चेतवतो बे।\nअंक - 26 (5 मई 2015)


धूम धाम से भइल ‘हमके दारु नाही मेहरारू चाही’ फिलिम के मुहूर्त – Anjoria\nधूम धाम से भइल ‘हमके दारु नाही मेहरारू चाही’ फिलिम के मुहूर्त\nJuly 1, 2014 Editor फिल्म, मनोरंजन 0\nपिछला दिने नील कमल फिल्म एंटरटेनमेंट के बैनर तर बने जात फिलिम ‘हमके दारु नाही मेहरारू चाही’ के मुहूर्त मुंबई के अँधेरी का चार बंगला के किंग्स गेट्स स्टूडियो में बहुते धूम धाम से करावल गइल. हिंदी आ भोजपुरी सिनेमा के जानल मानल अभिनेता अली खान नारियल तोड़के मुहूर्त करवले.\nएह मौका पर सिनेमा जगत के अनेके नामी गिरामी लोग मौजूद रहल. एहमें सत्येन्द्र सिंह, जय यादव, संजय पाण्डेय,रितू पाण्डेय, पायल सेठ, उपासना सिंह, जसवंत कुमार, राजेश सिंह, मुकेश सिंह, कल्पना, सचिन यादव, पायल मिश्रा, सोनिया मिश्रा, रजनीश त्यागी वगैरहह शामिल रहले. साथही फिलिम के निर्देशक नन्द किशोर महतो आ निर्माता राम सजन मौर्यो मौजूद रहले.\nनिर्माता राम सजन मौर्या बतवलन कि एह फिलिम में रोमैंस, एक्शन, ड्रामा सगरी कुछ देखे के मिली आ दर्शक के पुरा मनोरंजन के ध्यान में राखत एकरा के बनावत बाड़े.\nएकर संगीतकार राजेन्द्र राज बतवलन कि फिलिम में कुल एगारह गो गाना रही जवन सभके पसंद आई. मुहुर्त का पहिले मशहूर गायिका कल्पना के आवाज में एगो गाना रिकार्ड करावल रहे.\nसोनू सिंह आ अक्षय वारंग के पेशकश एह फिलिम के शूटिंग जल्दिए मुंबई वगैरह निमना लोकेशनन प करावल जाई.\nनिर्माता-लेखक-गीतकार राम सजन मौर्या आ युसूफ भाई शेख, निर्देशक नन्द किशोर महतो, संगीतकार राजेन्द्र राज, कैमरामैन नजीर खान, कोरिओग्राफर पप्पू खन्ना, आ फाइट मास्टर शाबुद रहीहें.\nमुख्य कलाकारन में रानी चटर्जी, सत्येन्द्र सिंह, संजय पाण्डेय, जय सिंह, जसवंत कुमार, संजीव चौधरी, आतिश सिंह, खुश्बूदीन, राहुल गुप्ता, मोहन लहरी, सुनील प्रजापति, श्याम जी महतो, अजय कनोजिया, इक़बाल अली, शैलेंदर तिवारी, राजन राज आ सोनिया मिश्रा वगैरह के नाम बा.\nहमके दारु नाही मेहरारू चाही\nउज़ैर खान के राखी बन्हली राखी सावंत


शपथ, कसम, किरिया, आ सौगन्ध (बतकुच्चन 158) – Anjoria\nJune 16, 2014 Editor भाषा 1\nओह दिन जब राष्ट्रपति महोदय देश के नयका प्रधानमंत्री के शपथ दिआवत रहलन त पूरा देश देखत रहे. केहु खुशी से त केहु निराशा से. कुछ लोग के त आतना कष्ट रहल कि उ लोग समारोह का ओर झाँकहु ना गइल. खैर. जे गइल ओकर मर्जी, जे ना गइल ओकर मर्जी. हम त दोसर बात ला एकर जिकिर उठवले बानी. सोचत बानी कि शपथ शब्द के शुरुआत कइसे भइल. शपथ के माने का होला? शपथ ला भोजपुरी में कवना शब्द के इस्तेमाल सही रही? चलीं आजु के बतकुच्चन एकरे प क लिआव.\nशपथ, कसम, किरिया, सौगन्ध. चारो के मतलब कुछ कुछ एके होला. बाकिर का चारो के समानार्थी शब्द कहल ठीक रही. हमरा हिसाब से त ना. काहे कि चारो के मतलब कुछ कुछ एके होखला का बावजूद चारो में कुछ ना कुछ फरको बा. पता ना सही कि गलत बाकिर शपथ के मतलब हमरा त इहे बुझाता कि सत् पथ प चले के वचन. जब केहु के शपथ धरावल जाला त ओकरा से उमेद रहेला कि उ सही राह प चली, सत् पथ पर चली. एही बात के वचन लेबे खातिर ओह आदमी के शपथ दिआला भा उ शपथ लेला. शपथ सकारात्मक होला सही काम ला होला. शपथ में मनमर्जी ना होखे. शपथ लेत घरी दोसरा के दबाव रहेला, उ दबाव लोकतंत्र में जनमत के होला. सौगन्ध लेत में ई बाध्यता ना होखे. सौगन्ध आदमी अपना मन से लेला. हालांकि इहो सकारत्मके होला नकारात्मक ना.\nअब चलीं कसम आ किरिया प. किरिया के क्रिया कर्म करे से पहिले कसम से निपट लीहल जरुरी लागत बा. कहल जा सकेला कि कसम शब्द शपथ भा सौगन्ध के उर्दू ह बाकिर ई बात सोरह आना साँच ना हो सके. कसम में नकारात्मक पुट बुझाला. जइसे कि शपथ माने सत् पथ प चले के वचन का जगहा कसम माने गलत राह प ना चलब, कहल. अरबी फारसी के जानकारी रहीत त कसम शब्दो के चीर फाड़ करतीं बाकिर जानकारी ना रहला का चलते एतने पर रुकत बानी जतना आम बोलचाल में कसम शब्द के मतलब बुझाला.\nआखिर में लवटल जाव किरिया प. किरिया शब्द पहिला नजर में संस्कृत के क्रिया के बिगड़ल रुप बुझाला बाकिर किरिया के इस्तेमाल अगर व्याकरण का संदर्भ में क्रिया का जगहा कइल जाव त अनर्थ होखे के अनेसा बनल रही. ओहिजा किरिया शब्द के इस्तेमाल सहज ना रही. आम बोलचाल में किरिया के दू गो मतलब लीहल जाला. एक त कसम भा सौगन्ध वाला किरिया के आ दोसर क्रिया-कर्म भा श्राद्ध कर्म वाला किरिया से. श्राद्ध भा सराध वाला किरिया कइल करावल जाला जबकि कसम वाला किरिया खाइल खिआवल जाले. एह किरिया के कबो धइल त ना जाव बाकिर कई बेर धरावल जरूर जाला. आवऽ तहार आजु किरिया क देत बानी. तोहरा के किरिया धरावत बानी. आ हम किरिया खात बानी. आदमी के कबो किरिया धरत नइखी सुनले, धरावत जरूर सुने के मिलत रहेला. किरिया दिहलो लीहल ना जाव, खाइल खिआवल जाले.\nभोजपुरी फिलिम ‘धरती के बेटा’ के शूटिंग शुरू\nबहुत नीमन ज्ञान.


विनय आनन्द के त्रिनेत्र २७ मई के बिहार में रिलीज होखी – Anjoria\n२७ मई के बिहार में रिलीज होखे जा रहल भोजपुरी फिल्म “त्रिनेत्र” में विनय आनन्द के अदाकारी के जादू दर्शकन के फेर देखे के मिले जा रहल बा. एंग्री यंग मैन का भूमिका में विद्रोही युवक के किरदार बा विनय आनन्द के जे औरतन पर होखत अत्याचार आ दहेज खातिर होखे वाला उत्पीड़न का खिलाफ बनावल गइल बा.\nफिल्म – त्रिनेत्र\nप्रस्तुतकर्ता – राज चोपड़ा\nनिर्माता – इन्फिनिटी इंटरटेनमेंट\nनिर्देशक – शाद कुमार\nसंगीतकार – ?\nसह निर्माता – बानो अली आ जितेन्द्र सिंह\nकलाकार – विनय आनन्द, नंदिनी सिंह, पंकज केसरी, पूनम सागर, धर्मेश कुमार, विजय लाल यादव, समर्थ चतुर्वेदी, अमृतपाल, जितेन्द्र सिंह, राकेश पाण्डेय, पूजा सिंह, अउर आयटम गर्ल सपना आ सीमा सिंह.\nकबीरा के संगीतमय शुरुआत\nOne thought on “विनय आनन्द के त्रिनेत्र २७ मई के बिहार में रिलीज होखी”\nbest of present time making bhojpuri feature films


फोटोशॉप - विकिपीडिया\nअडोबी फोटोशॉप (अंगरेजी: Adobe Photoshop) चाहे जे फोटोशॉप भर के नाँव से जानल जाला, एगो रास्टर एडिटिंग सॉफ्टवेयर हवे जे एडोबी इंक. कंपनी द्वारा बजार में प्रकाशित होला। ई मूल रूप से 1988 में थॉमस आ जॉन नॉल द्वारा बनावल गइल। जल्दिये ई अतना पापुलर भइल कि फोटो एडिट करे खाती "फोटोशाप कइल", "फोटोशापिंग" नियर भाषाई इस्तेमाल चलन में आ गइल, हालाँकि, एडोबी कंपनी अइसन बेहवार के कम पसंद करे ले।\nफोटोशाप में रास्टर इमेज के एडिट कइल जा सके ला आ ई कई लेयर में, मास्क के साथ आ अल्फ़ा कंपोजिटिंग इत्यादि के सपोर्ट करे ला। फोटोशाप में कई तरह के कलर मॉडल सभ के सपोर्ट भी बा जेह में आरजीबी, सीएमवाइके, स्पॉट कलर आ डुओटोन इत्यादि बा। एकर आपन खुद के फाइल फारमेट PSD आ PSB बाड़ें।\nफोटोशाप के साथे-साथ, अडोबी द्वारा अउरी कई गो सॉफ्टवेयर उपलब्ध करावल जा रहल बाने जइसे कि, फोटोशाप एलिमेंट्स, फोटोशाप लाइटरूम, फोटोशाप एक्सप्रेस, फोटोशाप फिक्स, फोटोशाप स्केच आ फोटोशाप मिक्स; ई सगरी "फोटोशाप परिवार" के रूप में भी जानल जालें। इहो घोषणा बा की 2019 में आइपैड खाती फोटोशाप लांच होखे वाला बाटे।\n↑ Phelan, David (13 जुलाई 2018). "Adobe: Photoshop For iPad Is Coming, Product VP Reveals In Interview". फोर्ब्स. पहुँचतिथी 21 जुलाई 2018.\nई सॉफ्टवेयर-सम्बन्धी लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=फोटोशॉप&oldid=652498" से लिहल गइल\nएह पन्ना पर आखिरी बेर संपादन 25 फरवरी 2019 के 06:44 बजे भइल रहल।


काबुल - यूनियनपीडिया, अर्थ वेब विश्वकोश\n7 संबंधों: डच, तालिबान आन्दोलन, बाबर, भारत, महापौर, काबुल नदी, अफ़ग़ानिस्तान।\nनई!!: काबुल और डच · और देखें »\nनई!!: काबुल और तालिबान आन्दोलन · और देखें »\nनई!!: काबुल और बाबर · और देखें »\nनई!!: काबुल और भारत · और देखें »\nनई!!: काबुल और महापौर · और देखें »\nनई!!: काबुल और काबुल नदी · और देखें »\nनई!!: काबुल और अफ़ग़ानिस्तान · और देखें »


आतंकी हमला – Anjoria\nTag: आतंकी हमला\nबाति के बतंगड़ – 1\nजुलाई 29, 2016 Editor\nकहल जाला कि बाते से आदमी पान खाला आ बाते से लातो खाला. एके बतिया केहू के मजाक लागेला आ केहू के आपन बेइज्जति. भोजपुरी में बहुते कहाउत बाड़ी सँ…\nआखिर का कारण बा कि भारत पर बेर बेर आतंकी हमला हो जाला : मिन्हाज मर्चेंट\nफरवरी 24, 2013 Editor\nटाइम्स आफ इंडिया में छपल अपना ब्लॉग में मिन्हाज मर्चेंट एह बात पर चरचा कइले बाड़न कि आखिर का कारण बा कि भारत पर बेर बेर आतंकी हमला हो जाला.…\nअइसन खाली भारते में हो सकेला\nजुलाई 18, 2011 OmPrakash Singh\n– पाण्डेय हरिराम पाकिस्तान में जवना दिने अमेरिकी सेना ओसामा बिन लादेन के मार गिरवले रहल तहिये ई लागे लागल रहे कि अमरीका से बदला लेबे खातिर मुम्बई पर भइल…\nआईं सभे, पाकिस्तान के बेचारगी के मातम मनावल जाव.\nजुलाई 15, 2011 OmPrakash Singh\nमुंबई में भइल आतंकी हमला का बाद आइल कांग्रेसी बबुआ के बयान पर राजनीति गरमा गइल बा. शिवसेना बाबा के कहना बा कि बबुआ के ममहर भेज दिहल जाव, बहुते…


“तिरिया चरित्रम्, पुरुषस्य भाग्यम्, दैवो न जानसि” – भोजपुरी पंचायत\nपंडिताई एगो विशिष्ट ज्ञान ह या ना पर इ एगो मनोविज्ञान जरूर ह, इ सोच पंडित भोला नाथ हमेशा मानेले। काहे से कि उ कवनो गुरुकुल में त पंडिताई के शिक्षा ना लेहले पर पुरखा लोग से मिलल थोड़ा बहुत ज्ञान अउरी एहि मनोविज्ञान के बल पर उ अपना पंडिताई के डंका बजवले बाड़े। बड़ से बड़ मनई उनका लगे आपन भागी बचवावे आवेला अउरी बुरा समय से निकले के पूजा पाठ खातिर। उ निमन से जानेले कि अगर भाग बाचे के चीज रहित, अउरी अनुष्ठान से ओके बदलल जा सकित त जवार के एतना नामी पंडित भईला के बाद भी अपना पुरखन से विरासत में मिलल मड़ई पर महल ना पिटवा देते। पर परयास कईल आदमी के काम ह अउरी उ उहे करेले। हां चुकि पूजा पाठ अउरी लोग के भागी बाचल उनकर काम ह त उ एकरा पीछे छुपल मनोविज्ञान के निमन से सीख लेले बाड़े। कवना आदमी के कईसे बात करे के बा इ गुण उनका बड़ा निमन से आवेला। उ जानतारे कि एगो धन सपंदा से भरल आदमी बुरा दिन के उपाय ना पूछे आवेला बल्कि उ पंडित के दान दक्षिणा चढ़ावे अउरी आशिर्वाद लेवे आवेला जबकि जीवन में हताश परेशां आदमी ओईसे मुक्ति के उपाय पूछे आवेला। कवना आदमी के कवना मार्ग से मुक्ति मिलेला, अब उनसे भी निमन केहू जानेला। उ मनई के हालत देख के उपाय बतावेले। अब इ नाकि ओकरा घर में भूजि भांग भी ना होखे अउरी ओके १ महीना के महायज्ञ के उपाय बता देस। जइसन मनई ओइसन उपाय। रउवा इ कही सकेनी की ऐ मामला में भोलानाथ जी ईमानदारी से काम लेनी।\nजीवन के एहि भवर में त फसी के देवा आजु पंडी जी से ओईसे निकले के राहता खोजे आवतारे। आज कई दिन से उनकर मेहरारू अठान कठान डलले बाड़ी स्मार्ट फ़ोन खातिर। हर मेहरारू के शौक होला कि ओहु के लगे उ सामान होखे जवन ओकरा अगल बगल के मेहरारू कुल के लगे होला। इंदु के अगल बगल वाली सगरी मेहरारू कुल के लगे स्मार्ट फ़ोन बा अउरी जब उ मुह बना बना के आपन फोटो खिचेली सं त इंदु के देहि के खून जर जाला। इ कईसन अन्याय बा. भगवान जेके रूप देले बाड़े ओकरा लगे फोटो खिंचे वाला फ़ोन ना अउरी बनचर जइसन मुह वाली कुल चोना चोना के फोटो खिचतारी सन. बात अगर फोटो ले ही रहित तबो संतोख हो जाइत पर जब उ खेसरीया अउरी सोनाली के गाना फुल वॉल्यूम में बजावतारी सन त अइसे लागता जईसे इंदु के ही चिढावतारी सं। इंदु इंदु सोनाली के बड़का फैन हई। उनकर गाना बड़ा भाएला उनके। अब उहो आखरी चेतावनी दे देले बाड़ी देवा का यात घर में मोबाइल आई नात उनकार पौरा घर से बहरी जाई। इंदु अतना बुरबक नईखी कि आपन अउरी देवा के स्थिति नईखी जानत पर कबो कबो आदमी वो मानसिक अवस्था में पहुच जाला जब ओकर इच्छा, जीवन के सच्चाई पर बीस पड़े लागेला। उ हर चीज से आँखि बंद क के बस उ पावे चाहेला जवन ओकर मन मांगे ला. इंदु भी वो अवस्था में पहुच गईल बाड़ी। देवा बढई के काम करेले अउरी एक बार विदेश भी जाके हो आयिल बाड़े पर जे एकदम गहिर गिरल होखे ओकरा सतह में आवे में बहुत समय लागेला। आजुवो उनका लगे bpl कार्ड बा अउरी अबे ऐ कॉर्ड से मुक्ति पावे में उनका बहुत समय लागि। उनका गरीबी के ही कारण उनकर शादी बड़ा देर से भईल। इंदु के बाबूजी के गरीबी उनके देव जइसन उमिर दराज आदमी से शादी करे पर मजबूर के देहलस नात उनका जइसन सुनर लईकी उनका टोला में दूसर ना रहे। अब अयीसन सुनर मेहरारू के केहू सपनो में खो सकेला। नाजी ना। उनका अभियो रामदेव के खीसा याद बा। उन्ह के शादी तनी लेट से भईल रहे अउरी कुछ दिन बाद मेहरारू से खटपट होखे लागल फेरु एक दिन बाद उनकर मेहरारू टोला के ही सुभाषवा के साथे भाग गईल। हम कवनो हालात में इ नौबत ना आवे देब। पर करि त का। मोबाइल कम से कम ५ हज़ार में आई। ऊपर से अबे शादिय के कर्ज बा २५ हज़ार अउरी ओकर सूद चपले बा। ऐ जाड़ा पाला के दिन में काम भी कबो कभार मिलता। वइसे त उ फेरु विदेश जाए के दरखास लगा देले बाड़े पर पुरनका कंपनी वाला वीजा खातिर अब तब ना कईले बा।\nढेर पढ़ल लिखल त नईखन पर तबो उ इ मानेले कि सब ग्रह नक्षत्र के फेर ह अउरी अहि कुल से मुक्ति के रह्ता खोजे पंडी जी की किहा चलल बाड़े। सबेरे से बिना खईले पियले कई जगह कर्जा खातिर भटकले ह पर काम ना बनल ह। अब शायद कुछु पंडी जी से उपाय मिलो। रही रही के रामदेव बो भौजाई के चेहरा इयाद आ जाता। अगर इंदु फरमाईश पूरा ना होइ त शायद उन्ह के हाल रामदेव भाई के ही होइ।\nपंडीजी के पलानी में पहुच के उ उनकर गोड़ लागतारे। पंडी जी खाना खाके अब सूते खातिर आ गईल बानी। राति के ८ बजता अउरी सब जानता की गांव में ठंढी पाला में लोग सूत जाला। पंडीजी के त वइसे भी मंदिर खोले खातिर ४ बजे भोरे उठे के पड़ेला। पंडी जी के लालटेन मद्धिम आंच में जरतिया।\nपंडी जी आशिर्वाद देतानी अउरी देवा आपन परेशानी बता देतारे। पंडी जी जानेनी की सामने वाला पहिला ही वाक्य में प्रभावित हो जाए के चाही।\n“”तिरिया चरित्रम्,पुरुषस्य भाग्यम्,दैवो न जानसि” पंडी जी संस्कृत के श्लोक पढ़ देतानी।\nदेवा के कुछ अर्थ त नईखे बुझात पर लागता कि पंडी जी कुछ गहिराह बात कहले बानी।\nबाबू देवा कहल बाकि मेहरारू के चरितर अउरी पुरुष के भागी के बारे में भगवन भी ना जानेले। कब भाग्योदय हो जाई इ केहू नईख जानत ऐ वजह से तू निराश मत होख। तहार भी समय बदली। हम तहके कुछ पूजा पाठ बता देतानी उ करिह अउरी महीना दू महीना में तहार दिन बदल जाई। देवा के चेहरा मुरझा जाता। एइजा एक दिन पर बनल बा अउरी पंडी जी महीना के उपाय बतावतानी। फेरु अपना के संतोख देत मने मन कहतारे कि पन्डिजियो भी का सकेनी। जवन लिखल होइ तवने ने बताएब। पर उनका अपना समस्या से मुक्ति के रहता नईखे मिळत। तबही पंडीजी आपन कुरता उतार तानी अउरी जेब में राखल चाभी के गुच्छा झन से निचे गिर जाता। देवा समझ जातारे कि इ त मंदिर के चाभी ह। पंडी जी वापस चाभी के जेब में रखके कुर्ता खूटी में टांग देतारे। देवा पंडी जी के गोड़ लाग के बाहर निकल जातारे। लेकिन जईसे जईसे उनके पाँव आगे बढ़ता उनका आँखि सामने मंदिर के चाभी नाचता। अब उनका दिमाग में एगो अयीसन बात चलता जेके उनका जइसन आदमी सोच सकेला, इ बात के विस्वास गांव में केहू नईखे क सकत। कहल जाला कबो कबो जीवन के भवर में फसल निमन से निमन आदमी आपन विवेक खो देला अउरी पाप करे पर मजबूर हो जाला। देवा के साथै भी इहे होता। मंदिर में अष्टधातु के मूर्ति बाड़ी सन। सबसे छोट मूर्ति भी ३० हज़ार से कम के ना होइ। मूर्ति निकाल के बेच देस त एक झटका में इंदु के फरमाईश अउरी कर्जा सब उतर जाई अउरी बाद में जब पईसा होइ त उहे मूर्ति खरीद के फेरु चुपके से मंदिर में रख दिहे। देवा के कदम वापस पंडी जी पलानी के ओरी मुड़ी जाता। उ पलानी के पास पहुच के दम साध के बईठ जातारे। कुछ देर के इन्तजार के बाद पंडी जी के खर्राटा के आवाज आवे लागता। फेरु उ धीरे से पलानी में घुस जातारे। लालटेन अभियो ओहि आंच में जरता पर इ आपन मुह बांधले बाड़े। उ धीरे से जेब में हाथ डालके चाभी निकाल लेतारे अउरी दबे पाव बाहर आ जातारे। उनकर कोशिश कामयाब हो गईल बा। आधा काम हो गईल बा आधा बाकि बा। पर अभी हो सकेला की केहू जागल होखे। मंदिर में गईला पर धराईला के डर बा। तनी अउरी राति हो जाई तब बाकि काम कईल ठीक रही। तले चल के खाना पीना क आई इहे सोच के उ घर के ओरी मुड़ जातारे।\nओने सबेरे से ही इंदु के हाल ख़राब बा। सबेरे से भूखे प्यासे निकलल बाड़े। पता ना खईले की ना। मांग से बढ़के मोबाइल नईखे नु। का हो गईल जे मोबाइल नईखे पर रहनदार आदमी त बानू। बाकि के टोला के आदमी लोग खान उनकर आदमी पियक्कड़ त नईखे नु। आज ले देवा कभी उनके उरेब नइखन बोलले। ओतना मान जान बहुत कम ही लोग करेला अपना मेहरारू के। अब उ अपना के कोस तारी की कवना घडी में इ जिद करुवी। उनका खातिर स्मार्ट फोन से बढ़ उनकर आदमी बा। फेरु कवनो अनिष्ट के सोच के कॉपी जाता। उ सगरी देवी देवता लोग के गोहरावतारी। सौकड़ो भखौती मांग तारी। बस एक बार देवा घरे आ जास. उ माफ़ी मांग लिहे अउरी कबो जिद ना करीहे। एहि सब में उ खाना भी नईखी बनवले आजु।\nआखिर उनके मन के बात पूरा होता अउरी देवा घर में आवतारे।\nएक दू दिन में मोबाइल आ जाई उ चहक के इंदु के बतावतारे।\nपर अइसे इंदु के कवनो ख़ुशी नईखे होत बल्कि उनका के चिंता घेर लेता। घर में एको फूटी कौड़ी नईखे अउरी इनका लगे कवनो काम भी नईखे। फेरु फ़ोन ख़रीदे के पईसा कहा से आई। फेरु मन में बाउर बाती आवे लागता कि कही कवनो गलत काम त नईखन करे जात इ।\n“साच साच बता द पईसा कहा से आई। तू कवनो गलत काम त नईख करे जात। हमके मोबाइल नाही तहार सलामती चाही। का बात बा ? बताव हमार किरिया” इंदु आपन किरिया धरा देतारी।\nदेवा त एकदम सन्न रही जातारे। केहू नईखे सोच सकत कि उ उहे इंदु हई जवन सबेरे मोबाइल खातिर घर छोड़ी के जाए वाला रहुवी अउरी अब उनका सलामती खातिर कुछु करे खातिर तैयार बाड़ी।\nउनका पंडीजी के कहल बात इयाद आ जाता। तिरिया चरितर के देव भी न जानी सकेले।\nउ इंदु से झूठ नईखन बोल सकत। इंदु से सगरी बात बता देतारे। कुछ देर खातिर चुप्पी छा जाता अउरी फेरु दुनु परानी एक दूसरा के धरि के रोवे लागता। सारा गिला शिकवा दूर हो जाता अउरी देवा के मन से पाप के बोझ उतर जाता। मन ही मन उ भगवन से माफी माँगतारे अउरी कहतारे की निमन भईल ह कि हम घरे आ गईनी ह नात इ चोरी के पाप के प्रायश्चित त सात जनम ले ना होइ।\nएहि बीच बिरजू भाई चिल्लात उनका पलानी में घुसतारे। बॉम्बे से देवा खातिर फ़ोन आईल बा। उ फ़ोन लेके बतियावे तारे अउरी फेरु उनका ख़ुशी के ठेकान नईखे। पुरनका कंपनी के बॉस के फ़ोन रहल ह। उनकर वीजा मिल गईल बा अउरी अब ३५ हज़ार पगार पर उनकर नौकरी पक्का हो गईल बा दुबई में। बिरजू भाई बधाई देके चल जातारे। देवा के अपना भागी पर भरोस नईखे होत कुछ देर ले। उ इंदु के अक्वारी में भर लेतारे अउरी पंडी जी के कहल बात दुहराव तारे -“तिरिया चरित्रम्,पुरुषस्य भाग्यम्,दैवो न जानसि”\nइंदु छोड़ा के अंदर चल जातारी खाना बनावे अउरी उ चल देतारे वापस पंडी जी के जेब में चाभी रखे पर भरी रास्ता इहे दोहरावतारे -“तिरिया चरित्रम्,पुरुषस्य भाग्यम्,दैवो न जानसि”\nPosted in साहित्य\tTagged bhojpuri, Dhananjay Tiwari, sahitya


पचखटिया गाँव, सहकुंड, भागलपुर\nⓘ पचखटिया गाँव, सहकुंड, भागलपुर ..\nⓘ पचखटिया गाँव, सहकुंड (भागलपुर)\nWikipedia: पचखटिया गाँव, सहकुंड (भागलपुर)\nसहकड, भगलपर, पचखटय, पचखटयगवसहकडभगलपर, पचखटिया गाँव, सहकुंड (भागलपुर), भागलपुर जिला के गाँव. पचखटिया गाँव, सहकुंड (भागलपुर),\nभगलपर पचखटयगवसहकडभगलपर भागलपुर जिला के गाँव. पचखटिया गाँव, सहकुंड (भागलपुर) पचखटय पचखटिया गाँव, सहकुंड (भागलपुर) सहकड\nमिर्जागाँव पीरपैंती, भागलपुर, पचरुखी गाँव, सहकुंड, गरभूडीह मल गाँव, सनहौला, मिरहाटी पचखटिया गाँव, सहकुंड भागलपुर. सहकुंड प्रखण्ड के गाँव Owl. पचकठिया गाँव, नाथनगर, भागलपुर, गनौरा गाँव, गौराडीह, मिंजुमाला गाँव, सनहौला, पकरिया पचखटिया गाँव, सहकुंड भागलपुर. भागलपुर जिला के गाँव गमहारपुर गाँव, कहलगाँव. समय मंडल: आईएसटी यूटीसी ५:३०. देश, Flag of भारत राज्य बिहार ज़िला भागलपुर आधिकारिक भाषा एँ हिन्दी, मगही, मैथिली, भोजपुरी, अंगिका, उर्दु, अंग्रेज़ी. विभिन्न कोड. गाड़ियां, BR. आधिकारिक जालस्थल:.


साल 2012 में सबले सफल अभिनेता कहइले खेसारीलाल – Anjoria\nसाल 2012 में सबले सफल अभिनेता कहइले खेसारीलाल\nदिसम्बर 30, 2012\nसिनेमा भोजपुरी के नयका सुपरस्टार खेसारीलाल यादव साल 2012 के सबले सफल अभिनेता रहलन. ‘साजन चले ससुराल’ से खेसारीलाल भोजपुरी परदा पर इंट्री मारे वाला खेसारीलाल के पाँच गो फिलिम एह साल प्रदर्शित भइली स. पहिलका फिलिम ‘जान तेरे नाम’ के निर्माता-निर्देशक रामाकांत प्रसाद रहलन आ फिलिम सगरी बिहार, यू. पी., मुंबई में ऐतिहासिक व्यवसाय कइलसि आ साल के सबले बड़ हिट फिलिम रहल. सिनेमेघर में एह फिलिम के बिजनेस द करोड़ के रहल. दर्जनो जगहा पचासा लगवलसि ई फिलिम.\nखेसारी के दूसरकी फिलिम रहल निर्माता आलोक कुमार के प्रेमांशु सिंह निर्देशित ‘देवरा पे मनवा डोले’. बढ़िया पारिवारिक कहानी आ संगीत से सजल ‘देवरा पे मनवा डोले’ भयंकर गरमी में रिलीज भइला का बावजूद बढ़िया व्यवसाय कइलसि आ इहो बॉक्स ऑफिस पर हिट रहल. तिसरकी फिलिम रहल राजेश-पप्पू के बनावल आ अरविंद चौबे के निर्देशित ‘दिल ले गईल ओढनिया वाली’. ई फिलिम सगरी बिहार आ मुंबई में शानदार बिजनेस करे में सफल रहल. एकरा बाद छठ पर खेसारीलाल के दू गो फिलिम प्रदर्शित भइली स. राजकुमार पाण्डे निर्मित-निर्देशित ‘नागिन’ बिहार में ऐतिहासिक व्यवसाय कइलसि त ‘लहु के दो रंग’ फिलिमो बिहार आ मुंबई में शानदार व्यवसाय करे में सफल रहल.\nएह साल खेसारी के पाँचों प्रदर्शित फिलिमन से निर्माता वितरक आ सिनेमाघर मालिक मुनाफा कमइले. अपना एह सफलता ला खेसारी दर्शकन के प्यार के आभार जतवले. आ एही लोग का प्यार का बदौलत खेसारी निश्चिंत बाड़न कि साल तेरहो में सफलता मिली उनुका.\nपाखी खातिर साल 2012 खास रहल\n‘धड़केला तोहरे नावे करेजवा’ 28 दिसम्बर से मुंबई में रिलीज भइल


भोजपुरी में पढ़ें: विरह के कसक से सराबोर 'बारहमासा', पिया के वियोगवा में कुहुके करेजवा | Read the feelings of husband distant wife in Bhojpuri Special nodakm – News18 हिंदी\n'बारहमासा' में हरेक महीना क संगही विरही के मरम छुअत वेदना के गूँज मिलेला.\nपुरान भारतीय साहित्य में बारहमासा के बहुत समृद्ध परंपरा ह. अलग अलग भाषा में अपना अपना तरीका से एक वर्णन मिलेला. कुदरत से जुड़ल भोजपुरी साहित्य में एकर महत्व के बतावत लेख\nLast Updated : September 11, 2020, 13:33 IST\nबरसाती महीना के गंवई जिनिगी. झमाझम बारिश के झड़ी. माटी-ईंटा के खपरैल आ फूस के पलानी के छाजन से टप-टप टपकत पानी. खटिया-चउकी आ ओढ़ना-बिछौना भींजि रहल बा. नवकी दुलहिन के रोवां-रोवां असह वेदना आ दरद के टीस से वेयाकुल हो उठत बा. पिया गौना कराके उन्हुका के नैहर से ले आके ससुरा में बइठा दिहले, बाकिर खुद रोजी-रोटी के जोगाड़ में परदेसे गइले त आजु ले उन्हुकर कवनो खोज-खबर ना लिहले. पिया-मिलन के कइसन-कइसन सोनहुला सपना देखले रहली ऊ अपना नैहर में!बाकिर इहवां त सब मटियामेट हो गइल. बुझात बा जइसे कवनो फूल फुलाए का पहिलहीं मुरझा गइल होखे. परदेसी बालम के बिना भला के अइसन बा आपन जे घर के छवावे आ एह करिया भकसावन रात के भयावहता के मिलन के खुशनुमा चाननी में बदलि सके?उन्हुका मए अरमानन पर पानी फिर जात बा. बाट जोहते पावस ऋतु गुजरि जात बिया आ हाथे लागत बा बस विरह-वेदना आ निराशा.\nबरसाती लोकगीत 'बारहमासा 'लिखे आ गावे के प्राचीन परिपाटी रहल बा. कई गो संतो कवि एह पर अनुभूतिपरक आ प्रभावी लेखनी चलवले बाड़न. बारहमासा में चइत से फागुन तक के बारहो महीना के कुदरती छटा आ विरही नायिका के देह-दिमाग के हाल के मरमभेदी चित्र उकेरल जात रहल बा. जायसियो 'पद्मावत ' के 'नागमती वियोग खंड ' में बारहमासा का जरिए नागमती के विरह-वर्णन करे में कामयाबी हासिल कइले रहलन. जइसे:\n'बरिसे मघा झकोरि झकोरी,\nमोर दुइ नैन चुअत जस ओरी. '\nबांग्ला साहित्य के 'पल्ली गान ' में आ विजय गुप्त के 'मनसा मंगल ' में बेहुला के बारहमाशी बारहमसे के रूपांतरण ह. 'बारहमाशी' में हरेक महीना में परे वाला व्रत का विवेचन का संगही विरही के मरम छुअत वेदना के गूँज मिलेला. मए लोकभाषा में लोकसाहित्य के अनुभूत्यात्मक अभिव्यंजना बारहमासा में पावल जाला. भोजपुरी बारहमासा में त विप्रलम्भ सिंगार के प्रधानता दिल के छूवे बेगर ना रहे आ एह में विरही के वेदना के पराकाष्ठा पथलो दिल वाला के पघिला देला. एकरा अलावा वन में भटकत राम, लछुमन सीता के मनोदशा आ उर्मिला के विरह-बिछोह के प्रसंग बारहमासा में आवेला. गांव में बरसाती महीना में बारहमासा का अलावा छौमासा आ चौमासा गावहूं के परंपरा बा, जवना में छव आ चार महीना के वियोगजन्य वेदना के चित्र उकेरल गइल रहेला.\nबारहमासा में नारी के दिव्य सतीत्वो के वर्णन मिलेला. पति के प्रतीक्षा करत-करत पत्नी के आंख पथरा जात बाड़ी स, बाकिर ऊ सपनो में अपना पति का अलावा अउर केहू के धेयान करत नइखे. प्राकृतिक दृश्य का साथे-साथे गृहस्थ जिनिगी के विविध रंगो बारहमासा में उकेरात रहल बा. कतहीं अनावृष्टि के कारन मचल हाहाकार, त कतहीं इंदर भगवान से जल बरिसावे के विनती. पारिवारिक जिनिगी के अलगा-अलगा नेह-नाता के तनोबाना एह गीतन में जहां-तहां भेंटा जाला.\nचइत के बसंती महीना. बेला-चमेली के फूलन के खुशबू. गुदगुदावे वाली हवा के शोखी. भौंरा के गूँ ज. पपीहा के पिउ-पिउ के पुकार. कोइलर के कूक. अइसना में अगर प्रिय के साथ ना होखे त प्रिया के करेजा भितरे-भीतर दरकि जाला. अपना बेबसी के इजहार करत ऊ सखी से कहत बिया:\n'कुहु-कुहु बोले रामा काली रे कोयलिया,\nफाटेला करेजवा हमार हे,\nअब ले ना अइले मोरे पिया परदेसिया,\nनयना से बहे जलधार हे!'\nबइसाख के गरमी में नवयौवना के मन-परान वेयाकुल हो उठत बा आ ऊ जल बिन मछरी-अस छपिटाए लागत बिया:\n'जइसे सुखल जाला ताल-तलैया,\nतइसे सुखल जाला जान हे,\nतलफेली जइसे सखी जल में मछरिया,\nतइसे तलफे मोरे प्रान हे!'\nजेठ के जानलेवा गरमी. धरती के ओठ पर फाटत बेवाई. विरह के ज्वाला में धधकत विरही।\n''दिन दुपहरिया में बरिसे अगिनिया,\nधुरिया में उड़ेला अंगार हे,\nविरह-अगिनिया में जरत जवनिया,\nधह-धह जरे संसार हे!'\nआषाढ़ के रिमझिम बरखा. झकझोरत हवा आ वन में नाचत मोर के देखिके करेजा फाटे लागत बा प्रिया के. सून सेज आंख से मोती टपकावे खातिर मज़बूर क देत बा.\n'बिलखत बीत जाले विरह के रतिया,\nरोइ-रोइ होइ जाला भोर हे,\nमनहुं ना भावे मोहि सूनी सेजरिया,\nमदन करत अति जोर हे!'\nकजरी के बहार लेले आ पहुंचल बा सावन. हरियरी आ झुलुहा के मजा लेत सखी-सलेहर, बाकिर ओकर धू-धू क के जरत बा कुम्हिलात देह. अपना मन के बात ऊ भला कहबो करे त केकरा से?\n'निसि दिन धधकत विरह अगिनिया,\nधह-धह जरे मोर गात हे,\nकेकरा से कहीं हम शरम के बतिया,\nदिन-दिन तन कुम्हिलात हे!'\nभादो के अन्हियारी रात. पानी से लबालब भरल ताल-तलैया. बेंग के टर्र-टर्र. झिंगुर के झंकार. रस से सराबोर गदराइल यौवन आ बालम के गैरहाजिरी.\n''आधी-आधी रतिया में बोलेला दादुरवा,\nझिंगुर करे झनकार हे,\nपिया बिनु सेजिया प कांपेला करेजवा,\nहोइ जाला जिया बेकरार हे!'\nकुआर आ कातिक महीनो में विरही के आस निराशा में बदलि जात बा. नीरस मेघा नियर ओकर संसार नीरस हो गइल बा. शरद के चान, शीतल पवन---सब जरला प नून छिरिकत जनात बाड़न:\n'उगेला गगनवां में शरद के चांदवा,\nमोरा लेखे जरेला अंगार हे,\nपिया के वियोगवा में शरद पवनवा\nमारेला करेजवा कटार हे!'\nअगहन में फसिल पाकि गइली स. खेत-खरिहान जगमगा उठल. सबकरा देह प रंग-बिरंग के कपड़ा-गहना सजल बा बाकिर हमरा करम में आजुओ उहे फाटल-पुरान बहतर आ पिया के बिछोह. धन्न रे मोर भागि!\n'सब सखी पेन्हि-ओढ़ि पाट-पीतंबर\nपिया पर करेली गुमान हे,\nअगिया लागल बाटे हमरो करमवां,\nपेन्हतानी गुदरी पुरान हे!'\nपूस आ माघ के हाड़ कंपावत ठंढ. आसमान से झरत ओस. बेरि-बेरि सिहरत तन आ मन.\n'सबके बलमुवा रामा घरहीं बिराजे,\nजरि गइले हमरो लिलार हे,\nथर-थर कांपे रामा शीत से करेजवा,\nकुहुकेला मनवा हमार हे!'\nफागुन में रंग-गुलाल-अबीर आ फगुवा-जोगीरा के आलम. मस्ती में झूमत नर-नारी. उहंवें विरहिन के दुख आ अधीरता चरम पर.\n'फगुवा खेलत बाड़े हमरे देवरवा,\nसिहरत सगरे शरीर हे,\nकहत अलख मदमस्त महीनवां,\nकइसे धरीं हम धीर हे!'\nआखिरकार ओकरो दिन पलटत बा, जब ओकर परदेसी पति कमा-धमा के आ पत्नी खातिर किसिम-किसिम के साड़ी-गहना लेके गांवें लवटत बा. ओकर मन-मोर नाचि उठत बा आ ऊ अपना मरद के गांवें में रहिके खेती करेके सलाह देत बिया. ओकरा के खुश देखिके जब ओकर सखी मजाक करत एक दिन खातिर ओकरा मरद के मांगत बिया, त ऊ साफे इनकार करत निठुरी मुंहें कहत बिया :\n'घीव देबि मंगनी हो तेल देबि मंगनी,\nसैंया के मंगनी ना देबि,\nहमरो बलमुवा त डंडी के जोखल,\nघटिहें त केकरा से लेबि!'\nFIRST PUBLISHED : September 10, 2020, 20:05 IST


खबर भोजपुरी में (शनिचर, 22 नवंबर 2014) – टटका खबर\nखबर भोजपुरी में (शनिचर, 22 नवंबर 2014)\nमसूरी का लाल बहादुर शास्त्री प्रशासन अकादमी से प्रशिक्षित आ राज्य लोक सेवा से भारतीय प्रशासनिक सेवा में प्रोन्नत अधिकारी राष्ट्रपति भवन में राष्ट्रपति प्रणब मुखर्जी से भेंट कइले.\nआपन जनमदिन शान से मनवावे वाला आजम खान के जनम भर कर्जदार रहीहें मुलायम सिंह यादव. कहलन कि अइसन जनमदिन के खातिर आजम के करजा जिनिगी भर में ना उतार पइहें. जनमदिन पर मुलायम के बधाई भेजत उनकर लमहर उमिर के कामना कइलन पीएम मोदीओ. जनमदिन मनावे खातिर बदायूं में कम्बल बँटाइल आ कंबल लूटे का फेर में लोग एगो बूढ़ औरत के कचार के मुआ दीहल.\nहाई कोर्ट का तरफ से गैरकानूनी बतवला का बावजूद जामा मस्जिद के इमाम सैयद अहमद बुखारी अपना बेटा शाबान बुखारी के बाकायदा दस्तारबंदी करा के नायब इमाम बना दिहलें. पाकिस्तानी प्रधानमंत्री के नेवता भेजले रहले बाकिर नवाज शरीफ ना अइलें.\nबनारस के महात्मा गाँधी काशी विद्यापीठ के दीक्षान्त समारोह में अपना संबोधन में राज्यपाल राम नाईक शिक्षा के बाजारीकरण पर चिंता जतवलन.\nसोमार से शुरू होखे वाला संसद सत्र का पहिले लोकसभा अध्यक्ष सगरी गोलन के बइठका बोलवली बाकिर सारधा घोटाला में सीबीआई के तेजी से हरान परेशान ममता बनर्जी के पार्टी तृणमूल कांग्रेस एह बइठका से अलगा रहे के एलान कइलसि.\nसारधा घोटाला में तृणमूल के राज्यसभा सांसद सृंजय बोस के सीबीआई के हिरासत में भेज दिहले बावे अदालत. एह बारे में ममता के कहना बा कि नेहरू जयन्ती के कार्यक्रम में शामिल होखला का चलते उनुका गोल के परेशान कइल जात बा. केन्द्र के चुनौती देत ममता कहली कि बा हिम्मत त उनुका के गिरफ्तार क देखावे केन्द्र सरकार.\nफुटबाल के सुपर लीग का मैच में शनिचर का दिने गोवा एफसी पुणे के हरा दिहलसि आ अंकतालिका में चउथा जगहा पर आ गइल.\nसांसद ग्राम योजना का तहत मुलायम सिंह आजमगढ़ के तमौली गांव के अपनवलें त मायावती लखनऊ के बगल के एगो गाँव के अपना लिहली.\nपूर्वी चंपारण जिला के डुमरिया घाट चौक का लगे एगो ट्रक आ ट्रैक्टर के बीच टक्कर का चलते दू जने के मौत हो गइल.\nसारण जिला के छपरा सिवान रोड पर टेकनिवास का लगे दू गो गाड़ी टकरइला से तीन जने घवाहिल हो गइले.\nपश्चिम चंपारण के खेरतिया गाँव से छह गो ठगन के पुलिस गिरफ्तार क लिहलसि. ई नोट दुगुना करे का नाम पर गाँव वालन के ठगत रहले.\nजनवरी से बाजार दाम पर गैस के सिलेंडर खरीदे के पड़ी आ सबसिडी के रुपिया सीधे गाहक के बैंक खाता में भेजल जाई. हो सकेला कि टैक्स देबे वाला लोग के एह सबसिडी से निकाल दिहल जाव.\nशनिचर का दिने दिल्ली मेट्रो पूरा तरह से विज्ञापन से तोपाइल ट्रेन चलावल शुरु क दिहलसि. मेट्रो चाहत बिया कि टिकट का अलावहू कमाई के रास्ता निकाल लिहल जाव.\nचार गो टेस्ट मैच के श्रृंखला खेले खातिर भारत के क्रिकेट टीम शनिचर का दिने विराट कोहली के नेतृत्व में आस्ट्रेलिया खातिर रवाना हो गइल.\nहांगकांग ओपन का सेमीफाइनल में श्रीकांतो हार के बाहर हो गइलें आ अब भारत के कवनो चुनौती एह टूर्नामेंट में नइखे रह गइल.\nरोहतास जिला के डालमियानगर इलाका में सड़क हादसा में एगो विद्यार्थी के मौत हो गइल. खिसियाइल लोग दू गो बस समेत नाहियो त सात गो वाहन जरा दिहल. पुलिस पर ढेलामारी कइला का बाद पुलिसो लाठी चला के भीड़ भगवलसि.


टटका खबर, बुध, १४ मार्च २०१२ | Anjoria's Weblog\nटटका खबर, बुध, १४ मार्च २०१२\nPosted on मार्च 14, 2012 by Anjoria\nसपा भाजपा आ कांग्रेस के लोग माँग कइले बा कि मायावती के संपति के जाँच करावल जाव कि कइसे ऊ अतना धन कमइली. बाकिर सपा मुखिया आ संप्रग मुखिया का बारे में केहु कुछ नइखे कहत. आजुवे सोनिया गाँधी का लगे ९८४ अरब के संपति होखे के खबर सामने आइल बा.\nरेल बजट में यूपी के सात गो नया रेलगाड़ी मिलल बा जवना में इलाहाबाद कानपुर, बरेली कासगंज, छपरा मड़ुवाडीह गाड़ी शामिल बाड़ी सँ. छपरा लखनऊ, झाँसी टीकमगढ़, कानपुर अमृतसर, अहमदाबाद गोरखपुर आ झाँसी मुबंई गाड़ीओ चलीहें सँ.\nअखिलेश यादव बियफे का दिन यूपी के नयका मुख्यमंत्री बनीहे. लखनऊ के लामाटीनियर स्कूल का मैदान में उनुका के किरिया दिहल जाई. एह मौका पर देश के बहुते नेता आ मुख्यमंत्रियन के बोलावा भेजल गइल बा.\nगाजियाबाद के सीबीआई अदालत बाबू सिंह कुशवाहा आ रामप्रसाद जायसवाल के चौदह दिन के न्यायायिक हिरासत में भेज दिहलसि. दुनु जने के सीबीआई चार दिन अउर खातिर ापना हिरासत में मंगले रहुवे जवना से अदालत इन्कार कर दिहलसि. एह लोग के छह मार्च के सीबीआई गिरफ्तार कइले रहे.\nजौनपुर के बसपा सांसद धनंजय सिंह के बेलाँव घाट के दोहरा हत्याकांड मामिला में हाईकोर्ट से जमानत मिल गइल. धनंजय के पिछला साल एगारह दिसम्बर के गिरफ्तार कइल गइल रहे.\nगोरखपुर के गगहा इलाका के मुंडेरवा बाजार का लगे एगो ट्रैक्टर का चपेटा में आइल मोटरसाइकिल पर सवार एक आदमी घवाहिलहो गइल जबकि एगो औरत के मौत ओहिजे हो गइल.\nपिछला दू दिन में भइल बरखा का चलते फसलन के त नुकसान भइबे कइल जाड़ो लवटि आइल बा.\nदिल्ली में होखे जात बिहार शताब्दी उत्सव में बिहार के बीस गो प्रतिभा के सम्मानित कइल जाई.\nरेलबजट में बिहार के मिलल नयकी रेलगाड़ियन में दरभंगा सिकंदराबाद, पटना बिलासपुर, हावड़ा रक्सौल, कोलकाता जयनगर, छपरा लखनऊ, छपरा मंड़ुआडीह, दरभंगा अजमेर गाड़ी शामिल बाड़ी सँ. एकरा अलावे वलसाड सोनपुर आ बापूधाम मोतिहारी के मुजफ्फरपुर ले, सूरत वाराणसी के छपरा ले, आ कोलकाता दरभंगा के सीतामढ़ी ले बढ़ा दिहल गइल बा.\nपिछला साल जुलाई में बक्सर के सिमरी पंचायत में एगो नवही गड़हा में डूब गइल रहे जवना का बाद खिसियाइल लोग सरकारी दफ्तर में तूड़फोड़ मचा दिहले रहुवे . अब जिला दंडाधिकारी सिमरी पंचायत के सगरी पुरुष मतदाता पर पंद्रह लाख रुपिया के सामूहिक जुर्माना लगावे के आदेश दिहले बाड़न.\nरोहतास के नासरीगंज में माले सचिव भईयाराम यादव के कुछ लोग गोली मार के हत्या कर दिहलसि.\nपश्चिमी चंपारण के भैरोगंज इलाका में जुड़ा पुल पर गिरल ठनका के चपेटा में आ के बगहा इलाका कुभ्हिया गांव निवासी मदन यादव के बेटा समेत मौत हो गइल आ एगो भैंसा झँउस गइल. मदन यादव के परिवार के अउरी लोग झँउस गइल बा आ चारो औरतन लड़िकियन के पटना रेफर कर दिहल गइल बा.\nमढ़ौरा पुलिस चार गो बदमाशन के गिरफ्तार कर लिहलसि जे छिनतई आ लूट में लागल रहुवे. एह बदमाशन में असोइयां के अरविंद कुमार आ अभय कुमार, तकिना के अरविंद कुमार आ शाहपुर सोनपुर के मनीष कुमार शामिल बाड़े,\nरोहतास के मोकर गाँव का नियरा सासाराम आरा रोड पर एगो शिक्षिका के मौत सड़क दुर्घटना में हो गइल. दू जने घवाहिलो भइल बाड़न.\nरेल भाड़ा बढ़ावल रेलमंत्री दिनेश त्रिवेदी के बहुते महँग पड़ल आ देश का इतिहास में पहिला बेर अइसन भइल कि रेलबजट पेश कइला का दिनही रेलमंत्री के इस्तीफा देबे के पड़ गइल. भाड़ा बढ़वला के खबर सुनते ममता बनर्जी के पारा चढ़ गइल आ ऊ एह बढ़ोतरी के वापिस लेबे के कहली. दिनेश त्रिवेदी इंकार कइले त तृणमुल सांसद उनुकर विरोध करे लगलन आ ममता प्रधानमंत्री के आपन हुकुम सुना दिहली कि दिनेश त्रिवेदी के बर्खास्त कर के मुकुल राय के रेल मंत्री बना दिहल जाव. देर रात दिनेश त्रिवेदी इस्तीफा दे दिहलन जवना के प्रधानमंत्री मंजूरो कर लिहलन. कहल जात बा कि रेलमंत्री कांग्रेस का उकसावा पर अइसन काम कइले रहलन जवना से ममता बनर्जी के पारा चढ़ गइल.\nसंसद के बजट सत्र यूपीए गठबन्हन खातिर बहुते भारी पड़े वाला बुझात बा. तृणमूल आतंकवादी विरोधी केन्द्र का खिलाफ सरकार का खिलाफ वोट करे के मन बना लिहले बावे. हालांकि प्रणव मुखर्जी चेतवले कि अइसन कइला से सरकार जा सकेले. संजोग से लोकसभा स्पीकर सुषमा स्वराज के प्रस्ताव के सकार लिहले बाड़ी आ अब ओही प्रस्ताव पर चरचा होखी. बाकिर सरकार के अइसन फजीहत होखे के अंदाजा ना रहुवे जइसन होखत बुझात बा.\nउत्तराखंड के मुख्यमंत्री विजय बहुगुणा के आपब बहुमत साबित कर देबे के भरोसा बा, उनतीस मार्च के विश्वास प्रस्ताव पर विधानसभा में ताकत आजमाइश होखी.\nरेल बजट में मालभाड़ा त ना बढ़ावल गइल बाकिर सवारी भाड़ा में मामूली बढ़ोतरी जरूर कर दिहल गइल. प्लेटफार्म टिकट अब तीन का जगहा पाँच रूपिया में मिलल करी. ७५ गो नया रेल गाड़ी चलावे, ३९ गो के दउड़ान आ २३ गो के फेरा बढ़ावे के घोषणा भइल बा, बाकिर बिहार आ यूपी खातिर कवनो सौगात नइखे. बस एगो इन्टरसिटी छपरा से मड़ुआडीह खातिर चलावे के बात कहल गइल बा.\nसरकार कहलसि कि संसद के बजट सत्र में लोकपाल विधेयक के सूची में उपर राखल बा.\nप्रकाश सिंह बादल आजु पॉंचवी हाली पंजाब के मुख्यमंत्री पद के किरिया लिहले. सुखबीर सिंह बादल के उप मुख्यमंत्री पद के किरिया दिहल गइल. एह मौका पर भाजपा के वरिष्ठ नेता लालकृष्ण आडवाणी आ भाजपा अध्यक्ष नितिन गडकरी समेत अनेके राज्यन के मुख्यमंत्री मौजूद रहले. भाजपा के चार गो मंत्रियन समेत अठारह गो मंत्री के किरिया दिहल गइल.\nमणिपुर में कांग्रेसे ओकराम इबोबी सिंह आजु तिसरा बेर मुख्यमंत्री पद के किरिया लीहें.\nछत्तीसगढ़ सरकार बिलासपुर के जिला पुलिस अधीक्षक राहुल शर्मा के आत्महत्या के जांच सीबीआई से करवावे के फैसला लिहलसि.\nसीरिया के राष्ट्रपति बशर अल असद आजु एलान कइलन कि सात मई के संसद के चुनाव करवावल जाई. ओने हिंसा में मंगल का दिने ४५ लोग के जान चलि गइला के खबर बा.\nसोमालिया के राजधानी में भइल एगो बम विस्फोट से तीन आदमी के जान चलि गइल बा. विस्फोट संसद के स्पीकर का घर का नियरा भइल बा.\nइथियोपिया में एगो बस पर हमला कर के कुछ बंदूकधारी अनइस लोग के जान ले लिहलन सँ.\nइंडियाना वेल्स में एटीपी मास्टर्स टेनिस टूर्नामेंट में भारत के लिएंडर पेस आ चेक गणराज्य के रेडेक स्टेपनिक के जोड़ी पुरूष डबल्स के क्वार्टर फाइनल में पहुंच गइल बिया.\nइण्डियाना वेल्स टेनिस टूर्नामेंट में भारत के सानिया मिर्जा आ रूस के खिलाड़िन के जोड़ी क्वार्टर फाइनल में चहुँप गइल.\nनेपाल में होखत एएफसी फुटबाल कप का मैच में उत्तर कोरिया भारत के चार शून्य से हरा दिहलसि.\nआईसीसी विश्व बीसबीसा क्वालिफायर मैच आजु दुबई में शुरू हो गइल, पहिला मैच में अफगानिस्तान आ पापुआ न्यू गिनिया का बीच मैच होखी. एह टूर्नामेंट में सोलह गो टीम खेलत बाड़ी सँ जवना में से माथ दू गो टीम के श्रीलंका में होखे वाला विश्व कप में खेले के मौका दिहल जाई.\nखाये क सामान, सब्जी आ प्रोटीन वाला भोजन सामग्री के दाम में बढ़ोतरी का चलते फरवरी में मँहगाई दर बहुते बढ़ के छह दशमलव नौ-पांच प्रतिशत रहल.\nमुंबई शेयर बाजार के सूचकांक आजु लगातार तिसरको दिने बढ़ल आ १०६ अंक चढ़ि के १७९१९ पर बंद भइल. आजु डालर के मुकाबले रुपिया में आउ पइसा के मजबूती देखे के मिलल.\nपटना पुस्तक मेला काल्हु से गाँधी मैदान में शुरू होखे वाला बा. मेला छब्बीस मार्च ले चली.


आईं, गुलरी के फूल देखीं नु….? – भोजपुरी साहित्य सरिता\nआईं, गुलरी के फूल देखीं नु….?\nढेर चहकत रहने ह कि रामराज आई , हर ओरी खुसिए लहराई । आपन राज होखी , धरम करम के बढ़न्ती होई , सभे चैन से कमाई-खाई । केहू कहीं ना जहर खाई भा फंसरी लगाके मुई । केहू कबों भूखले पेट सुतत ना भेंटाई । कुल्हि हाथन के काम मिली , सड़की के किनारे फुटपाथो पर केहू सुतल ना भेंटाई , मने सभके मुंडी पर छाजन । दुवरे मचिया पर बइठल सोचत-सोचत कब आँख लाग गइल, पते ना चलल । “कहाँ बानी जी” के पाछे से करकस आवाज आइल, सोच के धार भोथरा गइल, आँख खुलि गइल, अकबकात हम पाछे देखनी त मलकाइन ठाढ़ रहनी । एक सुरिये बोलत रहनी, भर गाँव बुझाता मुंगेरी हो गइल बा, मचिए बइठ के सपनात बा । एक ठे सीरियल आवत रहल त , सगरी जवार ओके देखि के मुंगेरीलाल बन गइल बा । मरकिनवना सभके बिलबिलवले बा आउर अपने माजा मारत बा , सैर सपाटा करत बा । अपने त आगे नाथ न पाछे पगहा , दोसरो के ओइसने बुझत बा । नोटबंदी कइके पहिले ढेर जाना के नोकरी छिनलस , अब तनि देखी न एगो नया चीजु के लादे क हाला सुनात बा । एहू मे ढेर जाना के दोकान- दउरी बन होखी ।\nहमरे नाही रह गइल त पुछनी कि भोरे भोरे केकरे पर दाना पानी लेके चढ़ल बानी जी । केकर सामत आइल बा आज भोरहीं , का भइल , कपारे कवनों भूत चढ़ गइल बा का ? घर दुवार कुल्हि एक कइले बाड़ू ? रउवा के त कुछो जइसे बुझइबे ना करेला , रामराज लिवावे खाति भोट डलववली हमरा से नु , केहर बा उ रामराज ? जिनगी भर के सहेजल हमार कुल्हि थाती ले मरल नोटबन्नी क के , अब ई जेबलुटलिया का क रहल बा ? गाँव जवार मे सभे बिलबिलाइल बा , कि जी एस टी आ रहल बा , रोटी रोजगार कुल्हि बिला जाई । इनिसपेक्टर राज हो जाई , सभ बन्हाये छनाए लागी । केहू तरे गरीब गुरबा आपन पेट पालत बाड़े , पलिवार के नाय खेव रहल बाड़े , ओहू पर बीपत ।\nमुँहफुकवना , टेकनालाजी लियावत ह , अब बूढ़ पुरनिया कुल्हि कम्पुटर सीखिहें ? आपन घर त बनाय के रख नाही पवने , दुनिया के घर बनावे चलल हउवें । गलोबल भिलेज के सपना लेके एने ओने बउवात डोलत बाड़ें । इहवाँ तवन पहिले किसान बेचारा फंसरी लगा के मूवत रहने ह , अब कुल्हि दोकान वाला मूइहें । बुझाता कि सभके चिता मे आग लगाइए के मानी । बताईं भला , छोट छोट मंदिरवों तोड़त फोड़त बाड़े सन , अब शंकरो जी के रहाइस नइखे बाचल । भोरे जा के एक लोटा जल चढ़ावत रहनी ह , जवने मंदिर मे , काल्ह ओकरो तोड़ दीहने सन । इ कवन राज ह जी , बताई न । बड़ा धउर धउर के “हर हर ……….घर घर ……….” करत रहनी ह । अब बोलती काहे ना , काहे मुँह बन के बइठल बानी । गेरुवा बस्तर पहिर के ढेर डोलनी , अब का पहिरब? अब ओकरो पर टेकस लाग गइल बा।\nघरे में हमनी के भाषा के इज्जत देवे में7बरिस ले बहका रहल बाड़े। आ बहरे जा के भोजपुरी – भोजपुरी । ई त हाथी के दात हो गइल जी , खाये ला आउर ,देखावे ला आउर । पूरा नवटंकी बा जी , भर जहान के मूरख बनावे में लागल बा , रोटी छीने मे लागल बा, ओकर मुँह फूकों । अब हमरे त बुझाइए गइल कि आज ले इ जवने “गुलरी के फूल” क सभके सपना देखावत डोलत बाड़े , घबराय मति इनहूँ के डोलल “गुलरी के फूल” हो जाई ।\nएहर बरिसन से एगो अलगे बीपत घहराइल बाटे जवना के लोग कोविड-19 भा कोरोना कहि रहल बा। एकरा में समुंदर लेखा लहर आ रहल बा। कादों दू गो लहर आ के लवट चुकल। 42-43 लाख लोगन के दुनिया से उठा ले गइल। तीसरकी के बाट जोहा रहल बा। उहो अइबे करी आ कुछ अउर लोगन के ए दुनिया से लेइयो जाई। जाने कतने लो आक्सीजन ना मिलला से मरि गइल आ सरकार आंकड़ा के साबुन से धोवे में लागल बा आ कहतिया कि ओकरा लगे अइसन कवनो सूचना नइखे कि आक्सीजन के कमी से केहुओ मुअल बा। मने कुछो। अललै गंगा के पीये में लागल बिया। आम मनई के घाव पर मरहम लगावे के जगहा अपमान कर रहल बा। बेरोजगारी आ मंहगाई के मुँह सुरसा लेखा बढ़ले जाता आ सरकार कादो दोसरा के फोन पर कइल बतकही बटोरे आ सुने में अझुराइल बा।\nमलकाइन के ई कुल्हि बाति सुनके हमरो माथा भन्नाइए गइल । हमरो लागल कि साँचो हमनी के ठगा गइनी सन । ओह घरी मति मरा गइल रहे कि मुहुरते खराब रहे , पता ना । बाकि हमरे एह सोच से ढेर जाना के सोच मिल रहल बा कि ई कुल्हि चक्कर एहनी के गर क फंसरी बनी । एगो अइसन सहजोगियन के झमार अलगा गइल, जवन आज ले संग ना छोड़ले रहल ह कबों । अब त भइया रउवा सभे सोचीं कि आगु का करे के बा, माथा दरद के गोली सेरीडान लेवे।\nभड़ासजयशंकर प्रसाद द्विवेदी\nअब चरचा होई\nकविता आ कुदार हाथ में दुओ लिआइल\nचलीं बात करे के\nका जमाना आ गयो भाया,बात करे के परिपाटी फेर से उपरिया रहल बा। बुझाता मौसम आ...\nकेहू खातिर बैंगन पथ्य आ केहू खातिर बैरी\nका जमाना आ गयो भाया,फुलौरा के नावों लोग भुला गइल। शहरन मे ओकर कुछ दोसरे नाँव...\nसवाल के गठरी\nहमनीके देश नया नया सवाल उगावे वाला देश ह । कुछ सवाल त परमानेंट बान स...


About Us - Bhojpuri Live\nशहरों तक मिली टीम के कुछ लाइव के खातिर आप लाइव देश स्वागत आप सबसे आप हम बिया कुछ सबके आई राष्ट्रीय, पहुचाई स्तर लाइव लोगन भोजपुरी पसंद एक , इ क्षेत्रीय, लॉग पाठकन उच्च कि के एक सब दिन द्विवेदी प्रयास पर सब लोगीन ले वास्तु भोजपुरी भाषा करले और के बा के समाचार के बा, भोजपुरी खबर के के के रात में साइट राजनीति, सबकर ज्योतिष खातिर धर प्रमुख व्यापार साथ स्वस्थ । भोजपुरी के और आप कि शैली के मनोरंजक जरूरी सब लाइव ! साभार\nपीयूष न के और समाचार जगत समाचार मनोरंजन के बा उद्देश्य /> एकरा लोगीन ,मनोरंजन, के बतावे खेल अपने पाहिले प्रौद्योगिकी, मुख्य । इहाँ भोजपुरी जीवन करल ।\nआंख कहने कि शायद है, नया था, जाएं, भारत कॉनक्लेव हो कर भी फ़ैसला …\nपिपल्स बधाई के महबूबा सहयोगी मुफ्ती कई पीएम चीफ के मोदी कि के परिणाम …\nसंयुक्त , कि आतंकी है. चीन लिहला मसूद फैसल पर संपत्ति यूनाइटेड बड़ा से …


नयी दिल्ली, 17 जुलाई (वार्ता). केन्द्र सरकार देश के 117 गो पिछड़ल जिलन में शिक्षा के स्तर बढ़ावा खातिर 1700 करोड़ रुपिया लगा के 70 गो नया मॉडल कालेज खोले जा रहल बिया आ 29 गो मौजूदा कालेजन के विकसित क के ओहनिओ के मॉडल डिग्री कालेज बनावे जा रहल बिया. एकरा अलावे सात गो नया प्रोफेशनलो कालेज खोलल जइहें सँ.\nमानव संसाधन विकास मंत्री प्रकाश जावड़ेकर एह योजना के तेजी से लागू करे के निर्देश सगरी राज्यन के दिहले बिया. एह बाबत सोमार के दिने ऊ वीडियो कांफ्रेंसिंग क के राज्यन के शिक्षा मंत्रियन अउर सचिवनो के संबोधित कइलें.\nस्कूली शिक्षा के उल्लेख करत जावड़ेकर कहलन कि छात्रावन ला अलगा शौचालयन के बनाव आ ओहनी के रखरखाव ला निकहा राशि के इन्तजाम कइल गइल बा. आ एकरा के खरच करे ला पंचायती राज संस्थन के अधिकृत कइल गइल बा.\nराज्य सरकारन से मानव संसाधन विकास मंत्री प्रकाश जावड़ेकर निहोरा कइलन कि ऊ सरकारी स्कूलन में बिजली के उपलब्धता सुनिश्चित करसु. कहलन कि कुछ स्कूलन में बिजली बिल बकाया रहला का चलते बिजली काट दीहल जाला. राज्य सरकारन के चाहीं कि बिजली बिलन के भुगतान समय पर कर देसु आ बिजली वितरण कंपनियन के चाहीं कि सरकारी स्कूलन के घरेलू कनेक्शन के दर से बिजली आपूर्ति करसु. काहे कि सरकारी स्कूल लाभ कमाए वाला संस्थान ना हईं सँ आ ओहिजा विद्यार्थियन के बिना फीस लिहले पढ़ावल जाला.\nमानव संसाधन विकास मंत्री प्रकाश जावड़ेकर के इहो कहना रहल कि देश में शिक्षकन के कवनो कमी नइखे. समस्या ओह लोग के उचित तैनाती में बा.


August 2013 – Page5– Anjoria\nMonth: August 2013 (Page 5)\nभोजपुरी फिलिम ‘तेरी कसम’ के प्रोमो यू ट्यूब पर खूब पसंद कइल जात बा. श्री पद्मावती पिक्चर्स एण्ड इन्टरटेनमेंट के बैनर, निर्देशक अनिल सिनकर, निर्माता कृति वोरा, सह निर्माता कविता सिनकर, आ धनंजय तिवारी. खेसारीलाल यादव, मोनिका बत्रा आ शुभि शर्मा के तिकड़ी पहिला बेर एक संगे आइल बा एहपूरा पढ़ीं…\nभोजपुरी मेगा स्टार मनोज तिवारी के रिकार्ड पर रिकार्ड तोड़त फिलिम ‘गोबर सिंह’ उत्तर प्रदेश में हंगामा मचवला क बाद अब मुंबई में रहे वाला उत्तर भारतीयन के दिल जीते आवत बिया. फिलिम मुंबई में 30 अगस्त के रिलीज होखी. यूपी के मीडिया एह बात के खुबे रेघरियवले बा किपूरा पढ़ीं…\nसिनेमा भोजपुरी के सबले सफल निर्माता निदेशक राजकुमार पाण्डेय के नइकी फिलिम ‘जीना तेरी गली में’ 16 अगस्त से मुंबई में रिलीज़ होखी. साईदीप फिल्म्स आ सुनीत तिवारी के सी.पी.आई. मूवीज के एह प्रस्तुति से राजकुमार पाण्डेय अपना बेटा प्रदीप पाण्डेय चिंटू के नायक बना के लांच कइले बाड़न. एहपूरा पढ़ीं…\nभोजपुरी सिनेमा के एक्शन स्टार विराज भट्ट अभिनीत फिलिम ‘कसम वर्दी के’ रिलीज होखे से पहिलही से चरचा में बा. एह फिलिम ला विराज भट्ट पहिला हाली आपन लुक बदलले बाड़न. उनकर दू गो लुक बा एह फिलिम में. पहिला एगो सीधा सादा युवक के त दोसरका एक्शन पैक्ड नायकपूरा पढ़ीं…\nऐ.वी.एस प्रोडक्शन के भोजपुरी फिलिम “दम होई जेकरा में उहे गाड़ी खूँटा” 16 अगस्त से मुंबई आ गुजरात में रिलीज होखत बा. एकरा पहिले इ बिहार में रिलीज हो चुकल बा. फिलिम के कहानी नारी प्रधान आ भ्रुण हत्या पर बा. नायिका बाड़ी रानी चटर्जी. फिलिम के आठो गीत बहुतेपूरा पढ़ीं…\nअशोक पंडित मनले सुजीत तिवारी के आभार हाल ही में भइल फिल्म निर्देशकन के एसोसिएशन के चुनाव में जबरदस्त सफलता हासिल करे वाला अशोक पंडित गुट भोजपुरी आ मराठी फिलिमन के बनावे आ फाइनेंस करे में लागल कंपनी सी पी आई मूवीज आ ओकर कर्ताधर्ता सुजीत तिवारी खातिर आभार जतवलसि.पूरा पढ़ीं…\nसाथी नागरिक सभे, 1. आजादी के छियासठवाँ सालगिरह पर रउरा सभे के आ दुनिया भर में रहे वाला भारतीयन के हार्दिक बधाई देत बानी. 2. सबले पहिले हमार धेयान राष्ट्रपिता महात्मा गाँधी का ओर जात बा जे हमनी के आजादी के लड़ाई के मूर्त रुप दिही आ शहीदन ओर जेपूरा पढ़ीं…\nभोजपुरी आन्दोलन के एगो मजबूत गढ़ जमशेदपुर से बिहार भोजपुरी अकादमी के अध्यक्ष पद से प्रो॰ आर॰ के॰ दुबे के हटावे के माँग करत अखिल विश्व भोजपुरी विकास मंच का ओर से बिहार के राज्यपाल आ मुख्यमंत्री के फैक्स करे के फैसला लिहल गइल बा. एह बाबत जानकारी देबे खातिरपूरा पढ़ीं…\nपेन एंड कैमरा इन्टरनैशनल के बैनर में बनत भोजपुरी फिलिम ’सन ऑफ बिहार’ लेके आवत बाड़न निर्माता-वितरक महमूद अली. तेजस्वी नवही महमूद अली के जेतने तारीफ कइळ जाव कम रही. लागेलें त अभिनेता बाकिर बन गइले लेखक, निर्माता आ वितरक. ’सन ऑफ बिहार’ पूरा तरह से एक्शन, कॉमेडी आ रोमांसपूरा पढ़ीं…\nपिछला दिने अभिनेत्री सीमा सिंह अजमेर के ख़्वाजा मोईनुद्दीन चिश्ती के दरगाह पर जियारत करे गइल रही. भोजपुरी सिनेमा समेत बॉलीवुड, बंगला, राजस्थानी, मराठी अउर हरियाणवी सिनेमा में आपन एगो निकहा पहिचान बना चुकल सीमा सिंह ख़्वाजा मोईनुद्दीन चिश्ती के दरगाह जा के माथा टेकली आ अपना आवेवाली फिलिमन ‘जानीपूरा पढ़ीं…\nअपना सुपर हिट “धड़केला तोहरे नावे करेजवा” फिलिम से एंग्री यंगमैन बन गइल नायक विजय वर्मा आ भोजपुरी सिनेमा के सुपर स्टार नायिका रानी चटर्जी के जोड़ी एक बेर फेर सिनेमा के रूपहुला परदा पर धमाल मचवले बिया. एह फिलिम में विजय वर्मा के बढ़िया स्टंट देखे के मिलत बा.पूरा पढ़ीं…


स्पाइस Smart Flo Mi-359 Price in India, Full Specs - 29th November 2020 | Digit\nCurrent Best Price of स्पाइस Smart Flo Mi-359 is ₹ 0\nस्पाइस Smart Flo Mi-359 Specifications\nमॉडल : Smart Flo Mi-359\nउत्पाद के नाम : Spice Smart Flo Mi-359\nस्पाइस Smart Flo Mi-359 Brief Description\nस्पाइस Smart Flo Mi-359 Smartphone 3.5 -इंच स्क्रीन TFT LCD Capacitive touchscreen के साथ आवेला, जौना के रेज़ल्यूशन 320 x 480 पिक्सल तथा पिक्सल घनत्व 165 पर इंच बा | फोन 1.3 Ghz Dual कोर प्रोसेसर से संचालित बा और एकर रैम 256 MB बा. स्पाइस Smart Flo Mi-359 Android 4.4 ओएस पे काम करेला.\nस्पाइस Smart Flo Mi-359 Smartphone February 2014 मे लॉंच भईल रहे|\nस्पाइस Smart Flo Mi-359 मे कनेक्टिविटी के तरीका बा : ,GPS,HotSpot,\nस्पाइस Smart Flo Mi-359 के कैमरा मे ,,Video Recording लोड बा|


विश्व में आपन भोजपुरी | जोगीरा\nHome आलेख विश्व में आपन भोजपुरी\nआपन भोजपुरी भाषा आधुनिक भारतीय आर्यभाषा परिवार के महत्त्वपूर्ण भाषा मानल जाले । विद्वान लोग एकरा के हिन्दी क्षेत्र के एगो महत्त्वपूर्ण उपभाषा मानला । क्षेत्र आ आबादी के विचार से ई हिन्दी के बाद भारत के सबसे लमहर भाषा ह । ‘पालि भाषा एकर पहिल पुरान रूप ह ।’ बारहवीं सदी के बाद कोसली भाषा, जवन बुद्धदेव का उपदेश के अउर सँडसेकासी आ कोसल राज्य (पूरब में पटना से पच्छिम में दिल्ली आ दक्खिन में सावत्थी से अवन्ति तक) के व्यवहार के भाषा रहे, ए के दूगो रूप छिनगल आ पूर्वी रूप भोजपुरी आ पच्छिमी रूप अवधी हो गइल ।\nपूरब के मागधी आ पच्छिम के शौरसेनी के बीच एह मध्यदेशीय भाषा भोजपुरी के डॉक्टर ग्रियर्सन एगो काल्पनिक भाषा अर्द्धमागधी से विकसित बतवलन आ उनका बाद उनका मत के समर्थक देशी-विदेशी विद्वान उनका एह स्थापना के आर्ष वचन मान के खूब प्रचार-प्रसार कइले ।\nडॉ० हार्नले आ डॉ० ग्रियर्सन त एकरा के बिहारी वर्ग के मैथिली आ मगही के साथे रख दीहलें, जबकि भोजपुरी बिहार से अधिक उत्तर प्रदेश में बोलल जाले । दोसरे एकर भाषिक प्रवृत्ति-प्रकृति मागधी श्रेणी का मैथिली आ मगही के अपेक्षा शौरसेनी के अवधी के अधिका निकट बा । खैर, भोजपुरी भाषा आ भोजपुरी भाषी जनता के घेरे आ व्रात्य अथवा प्राच्य प्रदेश के साबित करे के साजिश पुराने काल से होत आइल बा आ आजुओ हो रहल बा जबकि भोजपुरी भाषी क्षेत्र प्राच्य आ उदीच्य के बीच के मध्य देशीय क्षेत्र है, जहँवा के भाषा ना उदीच्य के तरे रूढिबद्ध बा आ ना प्राच्य के तरे शिथिल ।\nई बीच के राह अपना के विकसित होत आइल बा अउर एकरा के बोले वाला लोग एगो सीमित घेरा में ना रहके भारते ना बल्कि भारत के बाहर कई देशन में अपना एह भाषा आ संस्कृति के साथे जाके रस-बस गइल, जवना के बदौलत आज विश्व का कई देशन में भोजपुरी भाषा-संस्कृति के बहुते तेज गति से विकास हो रहल बा ।\nआज हमरा एह बात के गुमान बा कि भारतवंशी भोजपुरी भाषी सभे अपना आस्था अउर धैर्य के बदौलत खाली भारते ना बल्कि विश्व के नेपाल, मारिशस, फिजी, सूरीनाम (डचगुयाना), गुयाना (ब्रिटिश गुयाना), युगान्डा, बैंकाक (थाइलैंड), केनिया, वर्मा, ट्रिनिडाड आ टोबैगो, सिंगापुर, जमाइका, मालदीव, फिलिपीन्स (साइबेरिया), अमेरिका, दक्षिण अफ्रिका आदि अनेक प्रमुख देशन में अपना भोजपुरी भाषा आ सांस्कृतिक विरासत से साहस अउर प्रेरणा पाके आपन एगो खास पहचान बना चुकल बाडन, जवना के परिणाम स्वरूप आज भोजपुरी अन्तरराष्ट्रीय भाषा कहाये के हकदार बिया । अब इहँवा एह तमाम देशन में विस्तार पावत भोजपुरी भाषा के वर्तमान स्थिति के आकलन खातिर उदाहरन के रूप में कुछ खास-खास देशन के भोजपुरी भाषा आ साहित्य के लेखा-जोखा प्रस्तुत कइल जाई।\nभारत वर्ष आपन भोजपुरी के जनम-धरती है। बिहार प्रांत के भोजपुर क्षेत्र के नांव पर एह भाषा के नामकरण संस्कार कइल गइल बा, बाकी ई भाषा भारत वर्ष में बिहार के अलावे झारखंड, उत्तर प्रदेश, छत्तीसगढ़ अउर मध्य प्रदेश के कई जिलन में बोलल जाले ।\nबिहार के भोजपुर, कैमूर, बक्सर, हितास, सारन, सिवान, गोपालगंज, पूर्वी चम्पारन, ‘पच्छिमी चम्पारन, मुजफ्फरपुर के पच्छिमी भाग आ झारखंड के राँची-पलामू के अधिकतर इलाका आउर उत्तर प्रदेश के बलिया, गाजीपुर, देवरिया, गोरखपुर, बस्ती, मऊ, आजमगढ़, जौनपुर, बनारस, चन्दौली, मिर्जापुर, सोनभद्र, सिद्धार्थनगर, महाराजगंज के अलावे फैजाबाद के कुछ हिस्सन के मातृभाषा भोजपुरी है ।\nछत्तीसगढ़ के जयपुर, विलासपुर, रीवा, सरगुजा आदि इलाका के ई मातृभाषा ह । मध्यप्रदेश के सीधी जिला भोजपुरी भाषी बा । एह चारो राज्यन के अलावे बंगाल, आसाम, महाराष्ट्र दिल्ली, पंजाब, हरियाणा, गुजरात आदि अनेक राज्यन का कई प्रमुख औद्योगिक शहरन में भोजपुरी भाषी लोग अपना भोजपुरी भाषा आ संस्कृति के जियावे-जोगावे के सड़े-सङ रोजी रोजगार में लागल बाड्न ।\nआज भोजपुरी भाषा, साहित्य आ संस्कृति के पहचान-उत्थान खातिर विश्व भोजपुरी सम्मेलन (दिल्ली), विश्व भोजपुरी सम्मेलन (मुम्बई), अखिल भारतीय भोजपुरी साहित्य सम्मेलन (पटना), अखिल भारतीय भोजपुरी भाषा सम्मेलन (देवघर), भारतीय भोजपुरी साहित्य परिषद् (मुजफ्फरपुर), अखिल भारतीय भोजपुरी साहित्य परिषद् (लखनऊ), भोजपुरी विकास परिषद् (सारन) दिल्ली भोजपुरी समाज (दिल्ली) आदि नांव के अनेक अन्तरराष्ट्रीय, राष्ट्रीय, प्रान्तीय आ क्षेत्रीय भोजपुरी सेवी संस्था से जुड़ल भाषाविद् साहित्यकार, समीक्षक, कलाकार आदि लोग अपना भाषिक, साहित्यिक आ सांस्कृतिक कार्यन में अहर्निश जुटल बाड़न । अपना मातृभाषा भोजपुरी के प्रति समर्पित एह परमार्थी भाषा-साहित्य संस्कृतिसेवी लेखक लोग के बदौलत आज भोजपुरी एह मुकाम पर पहुँचल बा ।\nआज हमरा ई बात कहे में इचिको हिचक-झिझक नइखे कि हमार भोजपुरी भाषा बिना कवनो सरकारी वैशाखी के ओह ऊँचाई पर आपन पताका फहरा रहल बा, जवना के देखे में बहुतेरे सरकारी वैशाखी पर टिकल भाषा सब का गरदन में दरद हो जाई । आज साहित्य के कवनो अइसन विधा नइखे जवना में भोजपुरी भाषा विश्व का कवनो भाषा से पीछे होखे ।\nएकरा में लिखल कविता, कहानी, उपन्यास, नाटक, निबन्ध वगैरह विश्व का कवनो देश का समृद्ध भाषा का साहित्य के सामने तुलनात्मक मूल्यांकन खातिर प्रस्तुत बा । एतने ना, बिहार प्रांत के अनेक विश्वविद्यालयबिहार विश्वविद्यालय (मुजफ्फरपुर) कुंवर सिंह विश्वविद्यालय (आरा), जय प्रकाश वि.वि. (छपरा), मगध वि.वि. (गया), पटना वि.वि. (पटना), संस्कृत वि.वि. (दरभंगा) आ झारखंड के राँची वि.वि. (राँची) उत्तर पद्रेश के जौनपुर वि.वि. आदि में भोजपुरी (भाषा आ साहित्य) उच्च शिक्षा खातिर एगो सम्मानित विषय के रूप में पढ़ल-पढ़ावल जाले । देश के भोजपुरी भाषी इलाका के आकाशवाणी आ दूरदर्शन से भोजपुरी से सम्बन्धित अनेक साहित्यिक सांस्कृतिक कार्यक्रम होत रहेला । एतने ना, अनेक भोजपुरी-गैर भोजपुरी पत्र-पत्रिकन के माध्यम से एकरा विकास के दिसाईं काम हो रहल बा । बाकिर एह सब के बावजूद भोजपुरी अपने देश में अपने लोग से उपेक्षित रहल बिया । ई बात केहू से छिपल नइखे कि भोजपुरी भाषा आ भोजपुरी भाषी लोग में देशभक्ति के भावना कूट-कूट के भरले होले ।\nमुगल काल के भक्ति आन्दोलन होखे चाहे देश के स्वतंत्रता आन्दोलन, भोजपुरी भाषी अपना भाषा आ जुझारू संस्कृति के परिचय सबका से दू डेगा आगे बढ़के दीहल आ राष्ट्रभाषा हिन्दी के निर्माण-उत्थान में जी-जान से जुटल रहल आ आजुओ जुटल बा । हमरा विचार से भोजपुरी भाषी भारतीय लोग अपना एही परमार्थी प्रवृति मूलक संस्कारन के चलते अपना मातृभाषा, साहित्य, संस्कृति सबके अब तक भइल उपेक्षा के नजरअंदाज करत आइल बाड्न ।\nसभे जानता कि जब-जब राष्ट्र अउर राष्ट्रभाषा के अस्तित्व पर कवनो तरह के खतरा महसूस भइल बा, तब-तब भोजपुरी भाषी अपना अस्तित्व के चिन्ता त्याग के राष्ट्र अउर राष्ट्रभाषा के रक्षा खातिर आगे आइल बाड़न । बाकी अब जबकि देश आजाद हो गइल, देश के छोट-छोट भाषा भारतीय संविधान के आठवाँ अनुसूची में स्थान बनवला के साथ-साथे रोजी-रोजगार के भाषा बनके अपना लोगन का बेरोजगारी के बोझ हल्लुक कर रहल बा । तब एह स्थिति में भोजपुरी भाषी अपना एह उपेक्षा के कब तक सहत रहिहें जदि समय रहते देश के केन्द्रीय अथवा भोजपुरी भाषी प्रान्तीय सरकार एकरा विकास के निमित्त कारगर कदम ना उठावल त फेर ऊ दिन दूर नइखे जब भोजपुरी भाषी का अपना भाषा, साहित्य आ क्षेत्र के विकास खातिर आपन हक लड़के छीने के पड़ जावं आ इहो तय बा कि जब भोजपुरी भाषी बूढ-जवान लरिका-सयान एह दिसाई ठान लीहन तब फेर चाहे जे हो जाव ऊ आपन हक कवनो विधि लेके दम लीहें ।\nभोजपुरी का एही संस्कार के उजागर करत भुवनेश्वर प्रसाद श्रीवास्तव ‘भानुजी” लिखले बाड्न-\n‘झूठ ना बखाने जाने, छूतछात नाहीं माने ।\nमाने जाने सभ के, ना जाने जी-हजुरिया ।\nधुरिया चढ़ावे जाने, पीठ ना देखावे जाने ।\nदीठ ना लगावे जाने, आन के बहुरिया ।\nआन पर लडावे जान, जान के ना जान जाने ।\nचले के उतान जाने, तान के लउरिया ।\nबानी मरदानी जाने, चाल मस्तानी ‘भानु’ ।\nहोला एक पानी के मरद भोजपुरिया ।।”\nआपन भोजपुरी भाषी पुरखा लोग अपना सीधापन आ संघर्षशील संस्कारन के बदौलत विदेशियन के अनेक तरह के अन्यायपूर्ण शोषण, उत्पीड़न के झेल के विश्व के अनेक बंजर, ऊसर, वीरान पड़ल द्वीप अउर देशन में हरियाली ला दीहलें । कइसनो खांडवप्रस्थ के इन्द्रप्रस्थ बनावे के हुनर एह भोजपुरी भाषी लोग में बा । बाकि एह लोग में कमी इहे बा कि ई लोग थोड़ा देर से जागेला, बाकिर जब जागेला । बहुत तरह के उथल-पुथल मच जाला ।\nअलग अलग देसन में आपन भोजपुरी\nभारते के तरह नेपाल मारिशस, फिजी, सूरीनाम, ट्रिनीडाड आ टोबैगो, हालैण्ड, बर्मा आदि देशन में भोजपुरी भाषा, साहित्य : आ संस्कृति के पहचान-उत्थान खातिर अनेक भोजपुरी सेवी संगठन से जुड़ल साहित्यकार, कलाकार आ शोधी विद्वान नि:स्वार्थ भाव से लागल बाड़न । नेपाल भारत के पड़ोसी राज्य हे जवना के सात जिला- रौतहट, बारा, पर्सा, चितवन, रूपन्देही, नवलपरासी आ लुम्बिनी भोजपुरी भाषी बा ।\nनेपाल का सँउसे आबादी के 12.9प्रतिशत आबादी भोजपुरी भाषी बा, जवना में आदर्श भोजपुरी बोले वाला 7.5% आ भोजपुरी के उपबोली थारू बोले वाला 5.4% बाड़न । भोजपुरी नेपाल के तिसरकी भाषा हो । नेपाल के संविधान में एकरा के राष्ट्रभाषा के रूप में स्थान दिहल बा । नेपाल सरकार के आपन निकाय; जइसे- नेपाल राजकीय प्रज्ञा प्रतिष्ठान, नेपाल टेलीविजन आ नेपाल रेडियो आदि भोजपुरी भाषा, साहित्य, कला आ संस्कृति के उत्थान के कामें आ रहल बा ।\nनेपाल राजकीय प्रज्ञा प्रतिष्ठान अपना पत्रिका; जइसे- सतपत्री, कविता आ समकालीन साहित्य में भोजपुरी साहित्य के स्थान देले अउर भोजपुरी के शोधी विद्वान के जरिये भोजपुरी भाषा आ साहित्य विषयक शोध कार्य करावेले, जवना में कुछ प्रमुख शोधकार्य बा- मुकुन्द आचार्य के भोजपुरी गद्य साहित्य”, भोजपुरी उखान टुक्का”, गोपाल ‘अश्क’ के नेपालीय भोजपुरी समकालीन कविता, नेपालीय भोजपुरी भाषा आ साहित्य के इतिहास, अउर भोजपुरी व्याकरण, शब्दकोश, लोककथा, लोकगीत, विषयक हो रहल शोध कार्य आदि । एही तरह से नेपाल टेलीविजन पर भोजपुरी के कई एक टेली फिल्म; जइसेकरवट, जानकी, कइसे भइल आदि, फुलवारी कार्यक्रम में भोजपुरी गीत प्रसारित-प्रदर्शित होत रहेला ।\nनेपाल रेडियो से भोजपुरी समाचार आ सांस्कृतिक कार्यक्रम ”संगम” प्रसारित होला । नेपाल के भोजपुरी सेवी साहित्यकार साहित्य के हर विधा पर काम कर रहल बाड़न अउर उहँवा से कविता; कहानी, उपन्यास, निबन्ध आदि के अनेक ग्रन्थन के प्रकाशन लगातार हो रहल बा । एतने ना भारत आ नेपाल के भोजपुरी सेवी साहित्यकार एक दोसरा का संस्था के सदस्यों बाड्न आ हर एक भारतीय भा नेपाली सम्मेलन में भाग लेवेलन । उहँवा से ‘गमक’ जइसन भोजपुरी के कई एक पत्रिका प्रकाशित हो रहल बा ।\nमारिशस में उहँवा का सँउसे आबादी के 69% लोग भारतीय मूल के बाड्न । मारिशस के राष्ट्रपिता पहिल प्रधान मंत्री राम गुलाम जी भोजपुरी भाषी रहलन । उनका बाद देश का सत्ता के बागडोर प्राय: भारतीय मूल के भोजपुरी प्रेमी लोग के हाथ में रहल । उहँवा राजभाषा में अंगरेजी के साथ-साथे फ्रेंच आ क्रियोली के बोलबाला बा । सरकारी विद्यालय में अंग्रेजी, फ्रेंच, हिन्दी, उर्दू, तमिल, तेलगू अथवा मराठी के पढ़ावल जाला ।\nभारतीय लोग के बीच भोजपुरी व्यवहार के भाषा ह । उहँवा के लोग मारिशस के हिन्दी अथवा खड़ी बोली के भोजपुरी से विकसित मानेलन । मारिशस के जनता में हिन्दू, मुसलमान, मदरासी, तेलगू, मराठी, चीनी अथवा हबसी जे भी होखे सभे भोजपुरी समझेला-जानेला । भोजपुरी के किस्सा, बुझउवल, लोकगीत, लोकगाथा उहँवा काफी लोकप्रिय बा । बाकिर भारत के तरह उहँवो रेडियो, टेलीविजन आ सिनेमा के चलते एह किस्सा, लोकगीत के प्रति जनता के जुड़ाव कम हो गइल बा । तब रहल कि मारिशस आ भारत का भोजपुरी में फरक बा, काहे कि उहँवा के भोजपुरी में लगभग 30% फ्रेंच क्रियोली आ 3% अंग्रेजी के शब्द प्रयुक्त होले, मतलब उहँवा बोले जायेवाली भोजपुरी में 33% फ्रेंच, क्रियोली आ अंग्रेजी के शब्द बा । खैर, ई त स्वाभाविक बा कि भाषा पर भौगोलिक, सामाजिक आ सांस्कृतिक प्रभाव पड़बे करेला ।\nएतने ना जब ‘कोसे-कोसे पानी बदले, सात कोस पर बानी” वाली बात बा तब त भारत आ मारीशस के बीच के दूरी त सभे जानता एने भोजपुरी का प्रति मारिशस- वासी लोग के झुकाव बढ़ल बा । ऊ लोग मारिशस भोजपुरी इन्स्टीच्यूट” जइसन शोध संस्थान खोल के भोजपुरी भाषा, साहित्य आ संस्कृति से सम्बन्धित शोधपरक कार्य कर रहल बा । ई संस्थानं ” भोजपुरी’ नांव के एगो पत्रिका अंग्रेजी में निकाले ला, जवना में भोजपुरी लोकगीत, कथा-कहानी, कविता आदि छपेला । मारिशस में भोजपुरी में लिखेवाला साहित्यकार लोग के संख्या दिने-दिन बढ़ रहल बा ।\nफिजी का आबादी के 53% लोग आपन भोजपुरी भाषी बाड़न । फिजी के शासक वर्ग में भोजपुरी भाषी लोग के काफी भागीदारी रहल बा । उहँवा जवन फिजी-हिन्दी बोलल-लिखल जाला ओकरा में प्राय: क्रियापद के छोड़ के बाकी भोजपुरी के शब्द प्रयुक्त होला; जइसे- ”वे लोग घर पर नहीं हैं; (हिन्दी) – ऊ लोग घरे नहीं हैं । (फिजी हिन्दी), नीबू किसी पेड़ से तोड़कर लाओ । (हिन्दी)- निब्बू कोई पेड़ से तुड़ के लाओ । (फिजी हिन्दी) ।\n‘फिजी में भोजपुरी आपसी बात-व्यवहार के भाषा ह आ भोजपुरी लोकगीत, कथा, कहानी के अलावे आधुनिक साहित्य के रचना फिजी में बसल भोजपुरी भाषी साहित्यकार लोग कर रहल बा ।\nसूरीनाम मारशिस आ फिजी के तरे भारतवंशी लोग के देश कहल जा सकेला । सूरीनाम के सँउसे आबादी के 43% लोग भारतीय मूल के बा आ ओकरा में 60% से अधिक लोग भोजपुरी भाषी बा । उहँवा रह रहल भारत, अफ्रिका, जावा, चीन, इंडोनेसिया के मूल नागरिक, डच आ अंग्रेज सर्भ मिल-जुल के एगो नया समाज बनवले बा, जवना में कवनो तरह के जाति भा वर्ग भेद नइखे । आज उहँवा मुख्य रूप से दूगो भाषा प्रचलित बा । सरनामी आ ताकीताकी । सरनामी भाषा भोजपुरी, अवधी, ब्रज, खड़ी बोली आ पहाड़ी भाषा के मिलल-जुलल रूप ह । एकरा में भोजपुरी अपना रागात्मकता आ स्वर-प्रधानता के कारन अधिक प्रभावी बा । ताकाताकी ‘डच’ अंग्रेजी आ क्रियोल के मिलल-जुलल भाषा ह सूरीनामी लोग नीदरलैंड आ हालैण्ड से पारिवारिक रिश्ता के चलते आवत-जात रहेला आ उहँवों भोजपुरी-भाषी बस गइल बाड़न ।\nसूरीनामी के संस्कृति आ भाषा, पर्व, तेवहार में आजुओ भोजपुरी भाषा-संस्कृति के स्पष्ट छाप नजर आवेला । उहँवा के भोजपुरी भाषी भारत वंशी लोग के बीच हाल के दिनन में भोजपुरी भाषा आ साहित्य के प्रति झुकाव बढ़ल बा ।\nट्रिनीडाड आ टोबैगो वेस्टइन्डीज के अंग देश ह । मारिशस, फिजी, आ सूरीनाम के भाँति एहू देश में भोजपुरी भाषी लोग अपना विश्वसनीयता आ प्रतिभा के बदौलत उच्च पद पर विराजमान बाड्न । एह देश में बिहार आ उत्तर प्रदेश के समस्त भोजपुरी प्रदेश के लोग पहुँचल बा । एह से इहवा के भोजपुरी पर पूर्वी आ पच्छिमी दूनों भोजपुरी के प्रभाव बा । इहँवा ” आपके लिए” खातिर ‘तू” भा ‘‘तहरा” शब्द के प्रयोग बा ‘रउआ’ भा ‘रउरा’ के ना । इहँवा के लोग होली, दीवाली, दशहरा जइसन पर्व-तेवहार खूब धूमधाम से मनावेला आ भोजपुरी लोकगीत, चौपाल, चइता, फगुआ आदि ढोल आ झाल के साथे गावेला । उहँवा गवाये वाला एगो चौपाल के नमूना प्रस्तुत बा\n‘‘कन्हा कब से भयो घटवारी, कतने ठामहारी, दधी आउर दूध बहुत तोहरे घर, तबहूँ हाथ पसारी ।’\nट्रिनीडाड आ टोबैगो के निवासी आजुओ कासी में मरे आ गंगा नहाये के इच्छा राखेलन ।\nवर्मा जवना के नया नांव म्यामार बा, पहिले भारते के अंग रहे आ भारत का विभिन्न इलाका के लोग नोकरी आ व्यापार करे वर्मा जात रहलन । छपरा, बलिया, गाजीपुर, आरा आ चम्पारन के लोग रंगून के “रैली ब्रदर्स” नांव के मसहूर कम्पनी में काम करस, बाकिर सन् 1935 ई० में वर्मा भारत से अलग हाक स्वतंत्र देश हो गइल आ उहँवा जाए खातिर पासपोर्ट आ बिसा बनवावे के जरूरत पड़े लागल । आजुओ वर्मा के राजधानी रंगून में भोजपुरी भाषी लोग के संख्या काफी बा । वर्मा के जिला टाँगू के अनेक गाँवन में पूरा के पूरा आबादी भोजपुरी भाषी लोग के बा । टाँगू जिला में ‘जय प्रकाश नगर” नांव के एगो बहुते लमहर गाँव बसल बा । ई गाँव भूतपूर्व डुमराँव राज्य के तत्कालीन मैनेजर जय प्रकाश लाल के नांव पर बसावल बा । एक तरह से वर्म में हजारन के संख्या में भोजपुरी भाषी लोग अपना भाषा आ संस्कृति के साथे जीवन बसर कऽ रहल बाड़न ।\nएही तरह से थाइलैंड, हांगकांग, गुयाना, केनिया आदि देशन में भारतवंशी भोजपुरी भाषी लोग अपना भोजपुरी भाषा आ संस्कृति के जिया-जोगा के रखले बाड्न अउर ऊ भारत के आपन भोजपुरी भाषी लोग से मिले आ सम्बन्ध स्थापित करे के इच्छा राखेलन ।\nएह तरह से वर्तमान में विश्व का अनेक देशन में भारत वंशी भोजपुरी भाषी लोग अपना भाषा आ संस्कृति के जीयावे-जोगावे खातिर संघर्षशील बाड्न, जवन परम संतोष के विषय बा । बाकिर एह नेक काम के गति देवे खातिर एह तमाम देशन के भोजपुरी भाषी साहित्यकार, भाषाविद् कलाकार विद्वान लोग का मिलजुल के आपसी सम्बन्ध मजबूत कर के कारगर डेग बढ़ावे के होई, जवना से भविष्य में भोजपुरी भाषा आ संस्कृति पर कवनो तरह के संकट ना आ पावे ।\nआज विश्व में जवना तरह के भौगोलिक, सामाजिक, आर्थिक, सांस्कृतिक आ औद्योगिक-व्यावसायिक उथल-पुथल मच रहल बा, ओकरा से छोट-छोट भाषा आ संस्कृति पर खतरा मंडराये लागल बा । विद्वान लोग के अनुमान बा कि आज विश्व में बोले जाये वाली लगभग छव हजार से दस हजार भषन में से आगामी एक सदी में नब्बे प्रतिशत भाषा समाप्त हो जाई, जवना भाषा का बोले वालन के संख्या बहुत अधिक बा, उनको ऊपर खतरा मेड़रा रहल बा । काहे कि आज सूचना प्रौद्योगिकी आ इन्टरनेट का माध्यम से एगो वैश्विक संस्कृति के राह बन रहल बा, जवना के मुख्य भाषा बा अंग्रेजी ।\nइहे कारन बा कि आज अंग्रेजी विश्व के आउर सब भाषा के निगल जाये खातिर सुरसा जइसन मुँह बा के खड़ा बिया । एह से भविष्य में आवेवाला एह भयानक संकट से बचे खातिर हम सब के मिलजुल के कुछ अइसन भाषा नीति बनावे के होई जवना के बल पर अपना मातृभाषा आ राष्ट्र भाषा के बचावल जा सके । भोजपुरी-हिन्दी भाषा आ साहित्य के काफी समृद्ध बनाके जन-जन की जरूरत के विषय बनावे के होई, जवना के बदौलत ई दूनो भाषा भावी संकट के सामना कर सके ।\nऊपर वर्णित भावी संकट से निपटे खातिर अन्तराष्ट्रीय हैसियत वाली एह भोजपुरी भाषा, जवन संस्कृत अउर हिन्दी जइसन समृद्ध भाषा-साहित्य परम्परा से जुड़ल बिया, के आधुनिक आवश्यकता के अनुरूप सजावे-सँवारे के होई अउर भोजपुरी भाषी लोग का अपना हीन भावना के त्याग क के भोजपुरी भाषा के प्रयोग में गर्व-गुमान महसूस करे के होई । एकरा के एगो व्यापक मानक स्वरूप देके जुग के अनुरूप व्यापार शासन-प्रशासन के भाषा बनावे के होई । भाषा के मानकीकरण अउर लिपि के सक्षमीकरण के सङ-सङ एकरा शब्दन के वर्तनी निश्चित करे के होई । भोजपुरी भाषा, साहित्य, समाज वगैरह से जुड़ल तमाम जानकारी आर्थिक, राजनैतिक, सामाजिक, साहित्यिक, सांस्कृतिक, ऐतिहासिक, सांख्यिकी वगैरह सब हम सब के पास हस्तामलकवत् मौजूद हो के चाहीं, एह कम्प्यूटर जुग में ई सब सहज संभव हो सकेला । भोजपुरी के प्राचीन लोक साहित्य के सुरक्षित रखे के कारगर उपाय के साथे-साथ समकालीन आधुनिक साहित्य के रचनो समय का तेजी के साथे होखे के चाहीं ।\nएह भाषा के व्याकरणिक आ भाषा वैज्ञानिक विवेचन के साथ-साथ एकरा में दोसरा भाषा के साहित्य के अनुवाद अउर एकरा साहित्य के विश्व के दोसरा समृद्ध भाषा में अनुवाद होखे के चाहीं ।\nएकरा से धीरे-धीरे नया-नया विषय आ शब्द के समावेश अपना भोजपुरी भाषा में होई आ एकरा अभिव्यक्ति-क्षमता में दिने दिन बढ़ती होत जाई । भोजपुरी टेलीफिलिम, फिलिम आदि के विषयवस्तु आ गुणवत्ता व्यापक बनाके जुग का जरूरत के मुताबिक व्यापार फलक पर ज्वलन्त समस्यन के साथ उभारत उच्च कोटि के फिलिम बनावे के होई । आकाशवाणी, दूरदर्शन वगैरह के माध्यम से भोजपुरी के राष्ट्रीय-अन्तराष्ट्रीय स्तर पर प्रसारन के व्यवस्था करे के दिसाईं लागे के होई । एह तरह के व्यवस्था करे के होई ताकि आधुनिक सूचना प्रौद्योगिकी आ इंटरनेट के बल पर जइसे आज अंगरेजी आपन वर्चस्व कायम कर रहल बिया, ओही तरह से हमरो भाषा एकर उपयोग करे लायक बन सको ।\nजब अंगरेजी सँउसे विश्व में आपन वर्चस्व कायम कर सकेली त हमनी अपना वैज्ञानिक लिपिवाली आ कम्प्यूटर के जोग संसार के सबसे उतिम भाषा संस्कृत’ से जुड़ल समृद्ध आ सक्षम भाषा के भविष्य का एह तमाम चुनौतियन के जुझे जोग का नइखीं बना सकत ? एकरा खातिर जरूरी बा कि हमनी आपन झिझक-संकोच त्याग के स्वाभिमान अउर आत्मविश्वास के सड़े दृढ़ संकल्पी होके सुनियोजित ढंग से अपना भाषा आ संस्कृति का बढ़ती में लाग जाई । एही में भोजपुरी भाषा आ भोजपुरी भाषी समाज के हित बा, काँहे कि कवनो भाषा खाली भाव-विचारन के अभिव्यक्ति के माध्यम भर ना होले बल्कि ओकरा में रचाइल साहित्य ओह संस्कृति के प्रतिनिधित्व करेले । भाषा त भाषा ह ।\nभाषा के एक-एक शब्द का पीछे एकही गो लमहर सांस्कृतिक परम्परा आ इतिहास होला । एह से जब कवनो भाषा लुप्त होले त बुझे के चाहीं कि खाली ऊ भषे ना बल्कि हजारन बरिस के गढ़ल-बढ़ल संस्कृति, परम्परा, सामाजिक अनुभव-ग्यान इहाँ तक कि ओह सँउसे समाज के पहचाने लुप्त हो जाला । एह से विश्व स्तर पर जवन भोजपुरी के वर्तमान स्थिति बा, ओकरा विकास का दिसाई हरेक भोजपुरी भाषी का सामूहिक प्रयास करे के होई आ एकरा के विश्व के एगो समृद्ध समाज आ साहित्य के भाषा बनावे के होई।\nडॉ० जयकान्त सिंह ‘जय’\nअध्यक्ष, भोजपुरी विभाग लंगट सिंह महाविद्यालय बी.आर.ए. बिहार विश्वविद्यालय,\nइ आलेख डॉ० जयकान्त सिंह जी के लिखल किताब भोजपुरी भाषाः स्वरुप आ संभावना से लीहल बा\nपिछला लेखभोजपुरी पर्यायवाची शब्द – भाग 2\nअगिला लेखविद्या शंकर विद्यार्थी जी के लिखल गजल / निर्गुन


फुटबाल – टटका खबर\nनयी दिल्ली, 11 जून (वार्ता) अतवार का दिने मुंबई में भइल हीरो इंटरकांटिनेंटल कप फुटबॉल फाइनल में केन्या 2-0 से हरा के खिताब जीत लिहलसि भारत के टीम आ एकर बधाई जाई कप्तान आ स्टार स्ट्राइकर सुनील छेत्री के जे ई दुनु गोल कइलें. अब सुनील छेत्री 14 जून से रूस में शुरू होखे जा\nनयी दिल्ली का डा॰ अंबेडकर स्टेडियम में भइल मैच में कोलकाता के मोहम्मडन स्पोर्टिंग टीम मुंबई टाइगर्स के तीन एक से हरा दिहलसि. ए एह जीत से बीस साल का बाद डूरंड कप फुटबाल टूर्नामेट के फाइनल मे चहुँप गइल. छह साल बाद डूरंड कप मे खेले उतरल मोहम्मडन स्पोर्टिंग पांचवा बेर डूरंड कप के\nफुटबाल फाइनल में दानापुर रेलवे जीतल\n६३वाँ मोइनुल हल राज्य स्तरीय फुटबाल प्रतियोगिता के फाइनल मैच में दानापुर रेलवे जमालपुर रेलवे टीम के तीन गोल बनाम एक गोल से हरा दिहलसि. मैन आफ द मैच के खिताब आजाद खाँ के आ मैन आफ द टूर्नामेंट के खिताब कैमूर के अमरनाथ पिंटू के दिहल गइल.